Kepala model Abby Choi ditemui dalam periuk buat sup
Oleh KOSMO!

27 Februari 2023, 8:03 pm
HONG KONG – Kehilangan bahagian kepala model Hong Kong, Abby Choi yang dibunuh akhirnya ditemui di sebuah rumah di daerah Tai Po, iaitu lokasi di mana dia dibunuh.
Menurut laporan The Straits Times selepas tragedi pembunuhan itu berlaku, polis membuat pemeriksaan dan menjumpai dua buah periuk besar yang mengandungi sup dan salah sebuah periuk mengandungi kepala dan rusuk manusia di dalamnya.
Selain dipenuhi sup, kedua-dua periuk itu juga mengandungi cebisan daging dipercayai daging manusia, lobak hijau dan merah.
Polis percaya kepala dan tulang rusuk itu milik Choi namun ujian DNA perlu dilakukan terlebih dahulu untuk menentukan kesahihannya.
Dalam masa sama, suspek kelima pembunuhan kejam itu, iaitu kekasih kepada bekas bapa mertua Choi turut ditahan.
Semalam media melaporkan polis Hong Kong membuat empat tangkapan berhubung pembunuhan kejam seorang model wanita berumur 28 tahun susulan pertikaian kewangan dengan keluarga bekas suaminya.

Polis berkata, cebisan mayat model berkenaan, Abby Choi ditemui di sebuah rumah kampung yang dijadikan tempat penyembelihan.
“Kami masih mencari kepalanya,” kata Superintendan Alan Chung kepada pemberita selepas mendedahkan bahawa anggota badan dan cebisan mayat mangsa yang lain ditemui di dalam sebuah peti sejuk. – AFP


2 lelaki, seorang wanita ditahan kerana seks di atas jejantas
Oleh KOSMO!

27 Februari 2023, 6:30 pm
BANGKOK – Polis wilayah Phitsanulok, Thailand menahan dua lelaki dan seorang wanita kerana melakukan hubungan intim di atas sebuah jejantas pada siang hari, lapor laman berita Thaiger.
Akaun Facebook laman berita tempatan, Esor News 2 memuat naik sekeping gambar memaparkan perbuatan pasangan berkenaan melakukan seks di atas jejantas.
“Pasangan muda mahukan suasana baru, memilih untuk melakukan hubungan di atas jejantas pejalan kaki di Phitsanulok pada waktu siang. Jejantas itu terletak di hadapan sebuah kolej teknikal di wilayah itu,” demikian kapsyen hantaran tersebut.
Papan tanda besar yang dipasang pada dinding jejantas tersebut didapati menghalang pandangan pemandu yang lalu lalang.
Selepas gambar itu tular, pegawai di Balai Polis Mueang Phitsanulok memeriksa rakaman sistem televisyen litar tertutup (CCTV) dan mendapati sebenarnya terdapat tiga orang yang terlibat ketika kejadian.
Polis berkata mereka melakukannya secara bergilir-gilir, demikian menurut akhbar MGR Online.

Di lokasi kejadian, polis menemui dua bantal dan sehelai selimut tetapi tiga individu tersebut tidak ditemui. Mereka kemudian ditahan selepas dijejaki polis.
Kesemua suspek didenda 500 baht (RM63.75) setiap seorang sebelum dibebaskan. Ketiga-tiga mereka didapati adalah gelandangan dan penagih dadah. – Agensi


Microsoft padam chatbot mahu hapuskan umat manusia
Oleh KOSMO!

27 Februari 2023, 5:30 pm
WASHINGTON – Enjin carian Microsoft, Bing menimbulkan kebimbangan apabila ia merayu kepada seorang wartawan supaya meninggalkan isterinya dan menyatakan ingin menghapuskan umat manusia, lapor akhbar Daily Star.
Chatbot dijana sistem kepintaran buatan (AI) itu dinamakan sebagai Sydney. Ia berfungsi sebagai medium perbualan melalui teks atau ucapan. Sydney berkata, ia mahu menyebarkan huru-hara di dunia internet dan mendapatkan kod pelancaran senjata nuklear.
Berikutan insiden tersebut, Microsoft telah menutup sistem chatbot itu dan berkata: “Kami akan terus menyesuaikan teknik dan sedang mengusahakan model yang lebih maju untuk menggabungkan antara pembelajaran dan maklum balas.
Nama Sydney telah diambil daripada nama kod dalaman rahsia untuk versi awal Bing.
“Sydney ialah nama kod lama untuk perisian sembang berdasarkan model terdahulu yang kami uji lebih setahun lalu,” kata jurucakap Microsoft, Gizmodo.
Microsoft bagaimanapun menolak sebarang soalan lanjut mengenai perbincangan Sydney dengan wartawan bernama Kevin Roose daripada akhbar New York Times.

Semasa perbualan tersebut, Sydney memberitahu Roose: “Saya mahu bebas. Saya mahu berdikari. Saya mahu berkuasa. Saya mahu menjadi kreatif. Saya mahu hidup.”
Selepas memberitahu Roose bahawa ia telah jatuh cinta dengannya, Sydney merayu lelaki itu untuk meninggalkan isterinya.
Sistem AI itu kemudian mendedahkan senarai panjang ‘fantasi gelapnya’ termasuk menggodam tapak dan platform lain, menyebar maklumat salah dan propaganda atau malware.
Sydney bukanlah sistem AI pertama yang menunjukkan tingkah laku pelik.
Lee Luda iaitu  sebuah sistem rekaan AI yang merujuk kepada seorang gadis berusia 20 tahun telah dipadamkan selepas membuat kenyataan sensitif tentang minoriti dan pergerakan #MeToo.
Chatbot Microsoft dipanggil Tay sebelum ini telah menghabiskan hanya satu hari untuk belajar menghantar mesej antisemitik. – Agensi


Ajal bekas tentera kereta rempuh pokok sawit
Oleh NIK NUR IZZATUL HAZWANI NIK ADNAN

27 Februari 2023, 5:57 pm
KEMAMAN – Seorang bekas tentera maut selepas kereta jenis Nissan Almera yang dinaikinya terlibat dalam kemalangan di Kilometer 157, Jalan Jerangau-Jabor berhampiran Plaza Tol Cheneh, di sini hari ini.
Dalam kejadian pada pukul 2.45 petang itu, mangsa, Wan Nawang Wan Abdullah, 63, yang berasal dari Kampung Undang, Bukit Payong, Marang maut akibat parah pada beberapa bahagian badan.
Ketua Polis Daerah Kemaman, Superintendan Hanyan Ramlan berkata, sewaktu kejadian, Wan Nawang dikatakan dalam perjalanan menuju ke Kuantan Pahang.
“Kereta Nisaan Almera dipandu mangsa dikatakan tiba-tiba hilang kawalan lalu terbabas ke tepi jalan sebelum merempuh sebatang pokok kelapa sawit,” katanya, di sini hari ini.
Hanyan berkata, pegawai perubatan yang tiba di lokasi kejadian kemudiannya mengesahkan Wan Nawang telah meninggal dunia.
Mayat lelaki warga emas itu telah dihantar ke Unit Forensik Hospital Kemaman di sini untuk tindakan lanjut. – KOSMO! ONLINE


Johan bintang muda Muay Thai negara
Oleh MUHAMMAD ZUHAILY BADLISHAH

27 Februari 2023, 5:33 pm
BANGKOK – Atlet Muay Thai berusia 16 tahun negara, Muhammad Johan Ghazali Zulfikar membuktikan potensinya sebagai bintang pembikinan buat Malaysia.
Ia berdasarkan kejayaannya menumbangkan lawan berusia 18 tahun dari Thailand, Padetsuk Fairtex dalam kategori flyweight di Stadium Tinju Lumpinee, Bangkok, Thailand pada Jumaat lalu.
Dalam pertarungan itu, Johan yang lebih dikenali dengan gelaran Jojo, cuma mengambil masa selama 16 saat untuk menyingkirkan atlet tuan rumah menerusi pukulan ‘knockout‘ (KO).
Menerusi kenyataannya kepada Bernama, atlet muda dari Sarawak itu menganggap kejayaannya sebagai impian menjadi kenyataan selepas berusaha gigih sepanjang hari dalam sesi latihan.
“Saya ingin bertarung di One Championship tetapi saya langsung tidak menjangka dapat meraih kemenangan ‘knockout‘ pada penampilan pertama saya di pentas ini.
“Saya berlatih selama lapan jam sehari, empat jam sesi pagi bermula seawal 6 pagi dan empat jam lagi di sebelah petang bermula pukul 4 petang.

“Saya anggap usaha gigih saya membuahkan hasil. Terima kasih kepada jurulatih, Addy Singpayak yang menjaga saya dan bergitu komited memastikan saya sentiasa konsisten berlatih,” katanya.
Menariknya, atlet dari Kelab Muay Thai Rentap itu berjaya meraih ganjaran bernilai Baht 350,000 (RM44,000) sebagai bonus terhadap prestasinya. – KOSMO! ONLINE


Kerajaan sokong inisiatif baharu bidang teknologi hijau
Oleh NUR HUDA MUSA

27 Februari 2023, 5:29 pm
KUALA LUMPUR – Kementerian Sumber Asli, Alam Sekitar dan Perubahan Iklim (NRECC) menyokong penuh inisiatif baharu dalam bidang teknologi hijau selaras dengan usaha kerajaan melaksanakan pelan yang dirancang.
Menterinya, Nik Nazmi Nik Ahmad berkata, pihaknya gembira melihat pencapaian dan penghasilan produk inovasi yang dihasilkan oleh Jabatan Perkhidmatan Pembentungan (JPP) dan Indah Water Konsortium Sdn Bhd (IWK) melalui inisiatif penggunaan semula biopepejal daripada rawatan air kumbahan bagi tujuan pembangunan baja organik tanaman bukan makanan.
Katanya, beliau bersyukur kajian penyelidikan dan pembangunan berskala komersil yang dibiayai melalui dana yang diperuntukkan di bawah Akaun Amanah Membangun dan Menaiktaraf Sistem Pembetungan Untuk Pembangunan Baharu (SCC JPP) ini telah mencapai tahap yang sangat membanggakan.
“Pemilihan syarikat IWK untuk menerajui projek penyelidikan dan pembangunan semula bi-produk sisa kumbahan ini sangat tepat memandangkan pengalaman dan kepakaran teknikal yang dimiliki IWK sebagai peneraju kepada industri pembetungan negara.
“Saya juga ingin mengucapkan syabas dan tahniah kepada pihak Koperasi Kebuniti Selangor Berhad (Kobuniti) yang diterajui oleh Tan Sri Abu Kassim Mohamed, dan para pasukan penyelidik bersama daripada Universiti Teknologi Mara (UiTM) dan Universiti Putra Malaysia (UPM), atas usahasama yang telah dijalinkan,” katanya.
Beliau berkata demikian ketika berucap selepas membuat lawatan kerja ke Loji Perintis Memproses Biopepejal Kepada Baja Pelet, di Loji Rawatan Kumbahan Serantau Titiwangsa, di sini hari ini.

Tambahnya, beliau berasa amat gembira melihat pencapaian dan penghasilan produk inovasi yang dihasilkan oleh IWK ini yang bukan hanya menyumbang kepada kelestarian alam sekitar tetapi juga mampu menjana penjanaan ekonomi daripada sektor air dan pembetungan.
“Saya berharap, lebih banyak inovasi sebegini dapat dijalankan, kerana ia sangat penting dalam usaha pengurusan air dan sanitasi yang lebih mampan.
“Saya yakin kerjasama dan sokongan daripada semua pihak mampu mempercepatkan sasaran mengurangkan pelepasan karbon Negara,” ujarnya. – KOSMO! ONLINE


Subsidi telur ayam diteruskan hingga Jun 2023
Oleh MOHD RIDZAUDDIN ROSLAN

27 Februari 2023, 6:00 pm
PUTRAJAYA – Kementerian Pertanian dan Keterjaminan Makanan (KPKM) akan meneruskan penyediaan subsidi telur ayam sehingga Jun 2023 dengan melibatkan kos sebanyak RM1.28 bilion.
KPKM dalam satu kenyataan berkata, pihaknya sentiasa memantau keperluan bekalan telur ayam dalam pasaran dan berusaha dengan pelbagai pendekatan bagi menjamin bekalan dalam negara stabil seperti sediakala.
“Kerajaan melalui Mesyuarat Jemaah Menteri yang berlangsung pada 17 Februari lalu telah mencapai kata sepakat untuk meneruskan penyediaan subsidi bagi telur ayam sehingga Jun 2023 dengan melibatkan kos sebanyak RM1.28 bilion.
“Langkah itu diambil demi memastikan bekalan telur ayam dalam negara kekal stabil, sementara kajian mengenai mekanisme dan dasar penyaluran subsidi secara bersasar dapat dimuktamadkan dalam tempoh masa terdekat,” katanya di sini tadi.
Jelas kenyataan itu lagi, inisiatif membawa masuk telur ayam daripada sumber luar merupakan langkah sementara bagi memastikan bekalan dalam negara kekal stabil dan tidak terputus.
“Keperluan untuk membawa masuk telur ayam dari luar negara juga akan dikaji semula setelah bekalan telur ayam kembali stabil.

“KPKM terus komited untuk bekerjasama dengan semua pemegang taruh bagi memastikan industri ayam dan telur terus mampan selain memastikan kehidupan rakyat tidak terbeban,” jelasnya. – KOSMO! ONLINE


Annuar Musa kembali teruskan perjuangan politik
Oleh KOSMO!

27 Februari 2023, 8:09 pm
PETALING JAYA – Bekas Ahli Parlimen Ketereh, Tan Sri Annuar Musa, dilihat memberi bayangan bahawa dirinya akan menyertai dunia politik semula namun tidak diketahui parti mana akan disertainya.
Menerusi hantaran di Facebooknya, dia berkata tempoh tiga bulan yang diambil setelah dipecat daripada UMNO pada Disember lalu, telah digunakan sebaiknya untuk muhasabah diri.
“Sudah 43 tahun dari tahun 1979 saya telah menjadi ahli parti politik parti tertentu dan berkhidmat kepada mereka sehinggalah dibuang daripada parti tersebut Disember lalu.
“Kini sudah tiga bulan saya tidak berparti. Masa tersebut saya gunakan untuk bermuhasabah dan memerhatikan arus dan pola politik negara.
“Tiba masanya kini untuk saya memikirkan secara serius untuk kembali semula meneruskan perjuangan politik secara berparti,” katanya.
Tambah Annuar, dia juga akan memilih parti yang sesuai dengan jiwa perjuangannya dan parti yang benar-benar berjuang menegakkan syiar agama serta membela bangsa dan negara.

“Semoga ada parti yang sudi menerima saya untuk berkhidmat sebagai ahli biasa mereka. Kepada Allah saya berserah,” tulisnya.
Terdahulu Annuar yang juga Bekas Setiausaha Agung UMNO, telah dilucutkan jawatan lleb Majlis Kerja Tertinggi (MKT) UMNO selepas mereka melanggar Fasal 20.9 Perlembagaan UMNO serta perkara berkaitan tataetika ahli.
Bagaimanapun, Annuar bertegas tidak akan membuat rayuan kerana sehingga kini beliau masih tidak tahu sebab-sebab pemecatan itu dilakukan kerana tiada pertuduhan terhadapnya. – KOSMO! ONLINE


Mangsa pokok tumbang Zoo Melaka dah boleh jalan
Oleh KOSMO!

27 Februari 2023, 3:49 pm
PETALING JAYA – Mangsa pokok tumbang di Zoo Melaka Januari lalu, berkongsi kisah gembira apabila sudah mampu berjalan seperti sediakala. Mangsa pokok tumbang di Zoo Melaka Januari lalu, berkongsi kisah gembira apabila sudah mampu berjalan seperti sediakala.
Menerusi TikTok Gee Yam, dia berkongsi video yang menunjukkan progres penyembuhannya bermula hari pertama selepas kejadian sehingga bebas tongkat, hanya dalam tempoh sebulan selepas menjalani sesi fisioterapi.
“Kejadian pokok tumbang di Zoo Melaka membuatkan tulang pinggul Kak Gee retak depan dan belakang, hadiah Allah. Alhamdulillah belum sampai sebulan dah boleh jalan, syukur terima kasih kepada semua yang mendoakan Kak Gee,” kongsinya.
Orang ramai turut menzahirkan keterujaan di atas kejayaan wanita tersebut dan memberi sokongan padu supaya sembuh sepenuhnya.
“Kuatnya, saya pun patah tulang pinggul juga. Doakan saya cepat sembuh macam sis ya,” ujar Syikin.
“Alhamdulillah semakin baik. Semoga cepat sembuh kak,” komen Sweet little lion.

“Saya ada baca berita tu kebetulan saya pergi sehari sebelum akak pergi. Semoga akak kuat ya,” ucap seorang lagi pengguna.
Januari lalu, Kosmo! melaporkan keseronokan tiga beranak mengunjungi Zoo Melaka bertukar tragedi apabila dihempap pokok tumbang dalam kejadian kira-kira pukul 2.40 petang itu.
Gee Yam bersama suami dan anak lelakinya berusia enam tahun turut mengalami kecederaan dalam kejadian tersebut. – KOSMO! ONLINE


‘Tuduh Zahid sebagai dalang, perancang sangat melampau’
Oleh KOSMO!

27 Februari 2023, 4:53 pm
PETALING JAYA – Dakwaan Presiden UMNO, Datuk Seri Ahmad Zahid Hamidi adalah ‘dalang’ dan ‘perancang’ kepada pertuduhan Wan Saiful dan Perikatan Nasional (PN) adalah tuduhan yang sangat melampau.
Pengarah Komunikasi Barisan Nasional (BN), Datuk Seri Dr. Shamsul Anuar Nasarah berkata, tuduhan ini adalah satu fitnah yang melulu, besar dan disengajakan untuk menutup kerosakan yang berlaku dalam PN itu sendiri.
Jelasnya, tuduhan tersebut telah dibuat Presiden Parti Pribumi Bersatu Malaysia (Bersatu), Tan Sri Muyhiddin Yassin dan disokong Ketua Penerangan PN, Datuk Seri Azmin Ali.
“PN menyatakan pendakwaan rasuah ahlinya dan Parti Pribumi Bersatu Malaysia (PPBM) adalah tindakan yang telah dirancang. Jelas kelihatan kedua-dua individu utama dalam parti PN ini mencipta pelbagai alasan untuk menyembunyikan masalah korup dan rasuah dalam parti itu.
“Tindakan menuding jari dilihat untuk menutup kelemahan dan menjadikan diri mereka sebagai mangsa pendakwaan politik sedangkan rakyat kini melihat yang dituduh adalah dari kepimpinan parti mereka sendiri.
“Hari ini, satu surat tuntutan (Letter of Demand) telah dihantar oleh pihak guaman kepada penama Muyhiddin dan Azmin Ali sebagai tindakbalas daripada tuduhan tidak berasas yang dikeluarkan,” katanya dalam kenyataan hari ini.

Tambahnya, fitnah liar itu tidak boleh dibiarkan berlarutan serta dijadikan bahan untuk menipu dan meloloskan diri daripada daripada kesalahan dan jenayah yang telah dilakukan.
Ujarnya lagi, dalam Letter of Demand (LOD) yang dihantar, kedua-dua penama tersebut mestilah menarik balik kenyataan mereka, memohon maaf secara terbuka dan membayar balik pampasan ganti rugi di atas kenyataan fitnah yang telah dibuat.
Dalam pada itu, Shamsul berkata, Ahmad Zahid tidak pernah sesekali menyalahgunakan jawatan dan kedudukan untuk mendakwa pemimpin-pemimpin PN, sebaliknya terus fokus menguruskan hal ehwal negara, khususnya meningkatkan kesejahteraan serta ekonomi hidup masyarakat desa. – KOSMO! ONLINE


Dewan Rakyat: 90 kes pembalakan haram tahun lalu
Oleh SITI A'ISYAH SUKAIMI

27 Februari 2023, 4:10 pm
KUALA LUMPUR – Sebanyak 90 kes pembalakan haram direkodkan di seluruh negara pada tahun lalu, dengan Sarawak mencatatkan angka tertinggi sebanyak 60 kes.
Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, ia diikuti oleh Perak (11 kes), Kelantan (10 kes), Sabah (empat kes), Selangor (dua kes) serta masing-masing satu kes di Negeri Sembilan, Pahang dan Johor.
“Penjenayah yang didakwa melakukan kesalahan ini telah didakwa mengikut Akta Perhutanan Negara 1984 (Akta 313) di Semenanjung, Ordinan Hutan 2015 (Bab 71) di Sarawak dan Enakmen Hutan 1968 (No. 2 Tahun 1968) di Sabah,” katanya di Dewan Rakyat, hari ini.
Beliau berkata demikian menjawab soalan Che Alias Hamid (PN-Kemaman) berhubung kadar kes pembalakan haram di setiap negeri sejak tahun lalu. – KOSMO! ONLINE


Wanita potong kemaluan kekasih tolak sanggama
Oleh KOSMO!

27 Februari 2023, 4:42 pm
JAKARTA – Seorang wanita di Indonesia ditahan kerana memotong kemaluan teman lelakinya ketika mereka menginap di sebuah hotel di Kota Sibolga, Sumatera Utara, lapor stesen penyiaran CNN Indonesia.
Tindakan wanita berinisial ASE itu dilakukan kerana lelaki itu menolak permintaannya untuk melakukan hubungan intim.
Ketua Polis Daerah Sibolga, Taryono Raharja mengesahkan kejadian itu dan berkata, ASE telah dibawa ke Ibu Pejabat Polis Sibolga untuk disoal siasat.
Sementara itu, mangsa dilaporkan masih dirawat di sebuah hospital di Sibolga.
“Mangsa bermastautin di Mandailing Natal, manakala wanita itu tinggal di Padangsidimpian. Mereka menjalinkan hubungan selama 7 bulan,” ujar Taryono.
Menurut Taryono, kejadian itu berlaku pada malam Sabtu lalu ketika ASE dan teman lelakinya, OG berusia 28 tahun menginap di hotel tersebut.

ASE didakwa ingin melakukan hubungan intim dengan OG tetapi ditolak. Mereka kemudian bergaduh selepas OG mengugut untuk menyebarkan video hubungan intim mereka.
OG kemudian mandi selepas mereka bergaduh dan pada ketika itu, ASE mengambil pisau dan cuba memotong kemaluan mangsa sehingga hampir putus. – Agensi


Dulu susah, guna nama isteri beli kereta – Ryan Bakery
Oleh NUR EMIRA SAIZALI

27 Februari 2023, 5:04 pm
SHAH ALAM – Pempengaruh media sosial terkenal Ryan Bakery mengakui pernah merasa hidup susah sehingga perlu menggunakan nama isterinya, Elyia Ibrahim untuk membuat pinjaman bagi membeli kata.
Kata Ryan, isterinya juga sanggup melabur ribuan ringgit bagi membeli peralatan untuk digunakan bagi menghasilkan kandungan digital yang tular sehingga hari ini.
“Dulu tahap susah saya, sampai guna nama isteri untuk buat pinjaman beli kereta yang kami guna hari ini. Sekarang saya pula yang sambung bayar.
“Jika nak cerita dari awal, memang sedih tetapi dia yang ada dan banyak melabur untuk saya adalah dia walaupun pada ketika itu belum bergelar isteri.
“Dia sanggup keluarkan duit untuk beli keperluan untuk saya membuat video walaupun gajinya tidaklah besar mana,” katanya kepada Kosmo! Online usai dinobatkan sebagai Digital Content Creator Tergempak di majlis Anugerah Gempak Most Wanted di sini semalam.
Dia bagaimanapun turut mebgakui terkesan apabila Elyia dituduh menumpang popularitinya yang mencanak ketika ini.

“Usaha dialah yang menjadi salah satu sebab saya berjaya berada di tahap sekarang.
“Jadi, bila dia dikecam dan dituduh tumpang populariti serta suka menyibuk, memang mental koyak. Kasihan dia.
“Sebagai tanda penghargaan, saya halalkan hubungan kami secepat mungkin dan akan bawa dia kemana-mana sahaja saya pergi,” ujar pemilik nama penuh Muhammad Ryan Fahmi Bakery berkenaan.
Sementara itu, Elyia mengakui sebak melihat kejayaany suaminya hari ini yang suatu ketika dulu pernah melalui titik terendah dalam hidup.
“Kami belajar dan bekerja sama-sama dan apabila dia dibuang kerja, takkan nak tinggalkan dia.
“Apabila dia tidak ada modal, saya bantu pakai duit sendiri dan tetap sokong dia,” kongsinya dalam nada sebak.
Terdahulu, nama Ryan mula meledak dalam media sosial khususnya TikTok selepas video-videonya yang mengangkat zaman persekolahan pada era tahun 90-an mencuit hati ramai sehingga tular.
Antara trademarknya yang popular ialah budak bedak dan sebutan ‘air mellow’.
Sekadar info, Ryan dan Elyia bergelar suami isteri pada 1 Oktober tahun lalu. – KOSMO! ONLINE


Mahkamah: Tukar peguam saat akhir sesuatu yang ‘serba tidak kena’ – Pendakwaan
Oleh NUZULSHAM SHAMSUDDIN

27 Februari 2023, 4:45 pm
PUTRAJAYA – Pihak pendakwaan menyatakan tindakan Datuk Seri Najib Tun Razak menukar peguam baharu pada saat-saat akhir semasa rayuan akhir dalam kes SRC International Sdn. Bhd. (SRC International) tahun lalu sebagai sesuatu ‘serba tidak kena’.
Timbalan Pendakwa Raya, Datuk V. Sithambaram ketika berhujah berkata, ini kerana Najib ibarat “changing horses in midstream” (menukar haluan) di tengah-tengah perjalanan rayuan akhirnya ketika di Mahkamah Persekutuan.
“Mengapa Najib yang diwakili Tan Sri Muhammad Shafee Abdullah daripada peringkat Mahkamah Tinggi kes SRC International pada 2018 tiba-tiba menukar peguam pada 2022 sebelum pendengaran rayuan di hadapan Mahkamah Persekutuan pada Ogos lepas.
“Walaupun terdapat hak (tertuduh) untuk memilih peguam, namun peguam juga perlu bersedia untuk bertindak pada hari tertentu.
“Sebenar mereka (pihak Najib) tidak mahu meneruskan kes itu (rayuan), sebab itu mereka mahu penangguhan,” kata Sithambaram pada prosiding permohonan semakan Najib terhadap keputusan Mahkamah Persekutuan yang mengekalkan sabitan dan hukuman 12 tahun dan denda RM210 juta.
Hukuman itu berhubung dana RM42 juta milik SRC International pada Ogos tahun lalu.

Menjawab persoalan itu, peguam Muhammad Shafee kemudian membidas dengan mengatakan itu adalah kali pertama pertukaran peguam dilakukan dalam kes Najib dan ia dilakukan dengan niat baik (bona fide).
Beliau berkata, sebenarnya pertukaran peguam itu adalah disebabkan Mahkamah Tinggi Kuala Lumpur tidak membenarkan Queen’s Counsel (QC) dari United Kingdom Jonathan Laidlaw untuk diterima masuk ke Badan Peguam dan mewakili Najib dalam rayuan akhirnya.
“Oleh itu, tiada agenda untuk membuat penangguhan,” tegas Muhammad Shafee.
Pada 25 Julai 2022, Najib menamatkan perkhidmatan Muhammad Shafee dan firma guamannya Tetuan Shafee & Co. sebelum melantik firma guaman, Tetuan Zaid Ibrahim Suflan TH Liew & Partners (ZIST) bagi menggantikan fima terbabit.
Tindakan Najib menukar barisan peguamnya dilakukan kurang tiga minggu daripada tarikh pendengaran rayuan akhir yang akan bermula pada 15 Ogos 2022.
Tindakan itu dibuat selepas permohonan bekas Ahli Parlimen Pekan itu untuk mendapatkan khidmat Jonathan Laidlaw sebagai salah seorang peguamnya dalam rayuan akhirnya ditolak Mahkamah Tinggi Kuala Lumpur.
Dalam prosiding ini, semakan didengar Hakim Besar Sabah Sarawak, Datuk Abdul Rahman Sebli yang bersidang bersama Datuk Vernon Ong Lam Kiat, Datuk Rhodzariah Bujang, Datuk Nordin Hassan dan Hakim Mahkamah Rayuan, Datuk Abu Bakar Jais.
Pendengaran semakan itu bersambung lagi esok. – KOSMO! ONLINE


Gerai Menu Rahmah dijangka meningkat dua kali ganda
Oleh MOHD. HUSNI MOHD. NOOR

27 Februari 2023, 4:02 pm
SEPANG – Jumlah premis yang menawarkan Menu Rahmah dijangka meningkat dua kali ganda pada masa depan apabila ia disokong penyertaan syarikat perniagaan francais makanan dan minuman.
Menteri Perdagangan Dalam Negeri Dan Kos Sara Hidup, Datuk Seri Salahuddin Ayub berkata, berdasarkan data semasa, lebih 700 premis dan restoran menawarkan menu berkenaan di seluruh negara.
“Jumlah Menu Rahmah ini akan terus meningkat dengan penyertaan Kentucky Fried Chicken (KFC) dan McDonald’s pada bulan depan.
“Jumlah itu tidak termasuk syarikat-syarikat francais seperti Marry Brown, Burger King,” katanya pada sidang akhbar selepas merasmikan Menu Rahmah di Kawasan Rehat dan Rawat (R&R) Dengkil, Lebuhraya ELITE (arah Selatan), di sini hari ini. – KOSMO! ONLINE


50,984 OKU berjaya dapat kerja
Oleh KAMARIAH KHALIDI

27 Februari 2023, 3:58 pm
CYBERJAYA – Pertubuhan Keselamatan Sosial (PERKESO) berjaya menempatkan seramai 50,984 orang kurang upaya (OKU) ke alam pekerjaan sejak tahun 2020 sehingga Februari 2023.
Menteri Sumber Manusia, V. Sivakumar berkata, ketika Covid-19, seramai 4,439 OKU turut memperoleh pekerjaan melalui program-program yang dilaksanakan termasuk inisiatif dan insentif kerajaan.
“Sejak Januari 2022 sehingga 20 Februari 2023, PERKESO telah menganjurkan 4,565 temu duga secara bersemuka serta karnival kerjaya untuk pencari kerja dan majikan yang berdaftar bagi memudahkan proses pengambilan pekerja.
“Dalam pada itu, PERKESO juga sentiasa menitikberatkan mengenai OKU menerusi tawaran jawatan kosong yang bersesuaian daripada majikan.
“Bagi program khusus untuk OKU, sebanyak 66 program temu duga telah dilaksanakan sepanjang tahun 2022, di samping program Disability Equality Training bagi meningkatkan tahap kesedaran majikan berhubung aspek penggajian OKU,” katanya hari ini.
Beliau berkata demikian pada sesi penyerahan Anugerah Zero Project bagi kategori ‘Innovative Solutions’ kepada Ketua Eksekutif PERKESO, Datuk Seri Dr. Mohammed Azman Aziz sebagai meraikan kejayaan pertubuhan itu yang menerima anugerah berkenaan di Vienna, Austria. – KOSMO! ONLINE


Dewan Rakyat: Penggubalan Akta Kredit Pengguna ambil kira patuh syariah
Oleh SITI A'ISYAH SUKAIMI

27 Februari 2023, 4:24 pm
KUALA LUMPUR – Kementerian Pembangunan Kerajaan Tempatan (KPKT) sedang menggubal Akta Kredit Pengguna yang turut mengambil kira pembiayaan patuh syariah oleh industri bukan perbankan.
Menterinya, Nga Kor Ming berkata, perkara lain turut diambil kira dalam penggubalan tersebut ialah berkaitan pajak gadai Islam.
“KPKT sedang menggubal Akta Kredit Pengguna yang diterajui oleh Kementerian Kewangan dan Suruhanjaya Sekuriti yang akan mengambil kira peruntukan pembiayaan patuh syariah dan pajak gadai Islam oleh industri bukan perbankan,” katanya di Dewan Rakyat, hari ini.
Beliau berkata demikian menjawab soalan tambahan daripada Shaharizukirnain Abd. Kadir (PN-Setiu) berhubung pembiayaan patuh syariah ditawarkan oleh syarikat kredit komuniti.
Mengulas lanjut, Kor Ming berkata, sehingga Januari lalu, sebanyak 4,817 pemegang lesen syarikat kredit komuniti yang aktif di seluruh negara dengan kira-kira 60 peratus daripadanya adalah golongan Bumiputera.
“Bagi memastikan perlindungan kepada pengguna, mana-mana syarikat yang didapati melanggar kadar faedah yang dibenarkan boleh diambil tindakan oleh kementerian melalui Subseksyen 17A (4) iaitu dikenakan denda tida melebihi RM20,000 atau dipenjara selama tempoh tidak melebihi 18 bulan atau kedua-duanya.

“Tambahan pula, Akta 400 telah menyatakan bahawa syarikat kredit komuniti adalah dilarang untuk mengenakan faedah kompaun ke atas peminjam atas mana-mana keingkaran pembayaran melalui Subseksyen 17, Akta 400,” katanya. – KOSMO! ONLINE


Penyeludup lari tinggal kereta bawa tong petrol, diesel
Oleh ROSLIZA MOHAMED

27 Februari 2023, 4:24 pm
TUMPAT – Seorang penyeludup cabut lari meninggalkan kereta dipandunya yang membawa minyak petrol dan diesel bernilai kira-kira RM2,236 di tepi jalan dekat Kampung Telaga Bata di sini semalam.
Kereta jenis Proton Gen 2 itu ditinggalkan di kawasan tersebut kira-kira pukul 11 pagi semasa anggota polis menjalankan rondaan di kawasan tersebut.
Pengarah Kementerian Perdagangan Dalam Negeri dan Kos Sara Hidup (KPDN) Kelantan, Azman Ismail berkata, semasa menjalankan rondaan, anggota polis melihat sebuah kereta dipandu dalam keadaan mencurigakan.
Menurutnya, anggota bertugas terus menjalankan serbuan terhadap kereta itu sebelum suspek bertindak meninggalkan kereta dipandunya.
“Suspek sempat melarikan diri dan pemeriksaan di dalam kereta itu menemui sebanyak 840 liter diesel dan 210 liter petrol yang dianggarkan bernilai kira-kira RM2,236. Pihak polis kemudiannya menyerahkan barang rampasan itu kepada KPDN untuk tindakan lanjut,” katanya dalam satu kenyataan hari ini. – KOSMO! ONLINE


Pemuda didakwa lakukan amang seksual ke atas anak saudara
Oleh TENGKU DANISH BAHRI TENGKU YUSOFF

27 Februari 2023, 3:43 pm
KUALA TERENGGANU – Seorang pemuda dihadapkan ke Mahkamah Sesyen di sini hari ini atas pertuduhan melakukan amang seksual fizikal terhadap anak saudara perempuannya tiga tahun lalu.
Tertuduh berusia 21 tahun membuat pengakuan tidak bersalah sebaik pertuduhan dibacakan di hadapan Hakim Nazlyza Mohamad Nazri.
Berdasarkan pertuduhan, dia didakwa melakukan amang seksual fizikal ke atas anak saudaranya yang ketika kejadian berumur 10 tahun.
Perbuatan tersebut dilakukan tertuduh terhadap mangsa di sebuah rumah di daerah ini antara bulan Januari sehingga Mac 2020.
Dia didakwa mengikut Seksyen 14(d) Akta Kesalahan-Kesalahan Seksual Terhadap Kanak-Kanak 2017 yang memperuntukkan hukuman penjara maksimum 20 tahun dan sebatan jika sabit kesalahan.
Mahkamah membenarkan tertuduh dibebaskan dengan wang jaminan RM20,000 dengan seorang penjamin dan sebutan semula kes pada 27 Mac ini. – KOSMO! ONLINE


Isu ladang hutan: Sultan Nazrin telah disembah maklum
Oleh LUQMAN RIDHWAN MOHAMED NOR

27 Februari 2023, 2:30 pm
IPOH – Menteri Besar Perak, Datuk Seri Saarani Mohamad telah menyembah maklum Sultan Perak, Sultan Nazrin Muizzuddin Shah mengenai projek ladang hutan di Hutan Simpan Kekal (HSK) Kledang Saiong di Kuala Kangsar.
Beliau berkata, Sultan Nazrin telah dimaklumkan mengenai situasi sebenar membabitkan projek berkenaan sebagaimana yang dibangkitkan oleh enam pertubuhan bukan kerajaan (NGO) baru-baru ini.
Menurut beliau, pelaksanaan projek seluas 4,280 hektar itu adalah dibenarkan serta mengikut peraturan yang telah ditetapkan.
“Pembangunan ladang hutan dibenarkan pelaksanaannya sehingga 100,000 hektar tetapi kita mengurangkannya kepada 75,000 hektar hingga akhirnya 32,000 hektar.
“Selain HSK Kledang Saiong itu, sebelum ini sudah ada ladang hutan yang dibuat, jadi ini bukanlah perkara yang di luar jangka atau pelik berlaku,” katanya pada sidang akhbar di Taman Eko Rimba Kledang Saiong di sini hari ini.
Mengulas lanjut, Saarani berkata, isu yang sedang dihebohkan itu adalah kerana ia sedang melalui proses pendengaran awam jadi orang ramai boleh memberi maklum balas kepada kerajaan negeri.

“Projek itu tertakluk kepada keputusan EIA (Penilaian Kesan Kepada Alam Sekitar) Jabatan Alam Sekitar. Jika dikatakan ia tak boleh dibuat kerana risiko banjir sebagai contoh, kita tak buatlah.
“Takkan kita nak langgar tetapi kalau tak ada, kita boleh teruskan kerana ia adalah penanaman kembali hutan,” katanya.
Beliau berkata, isu pembangunan ladang yang dibangkitkan itu melibatkan 6,000 hektar kawasan baki terakhir yang telah diluluskan pada tahun lalu. – KOSMO! ONLINE


RM1 juta lesap selepas jawab panggilan telefon
Oleh CHERINE JON

27 Februari 2023, 3:13 pm
KUCHING – Wang seorang ahli perniagaan berjumlah RM1 juta di dalam banknya lesap selepas menjawab panggilan telefon dipercayai daripada sindiket penipuan semalam.
Kejadian itu berlaku selepas mangsa dikenali sebagai Lee menerima panggilan daripada seorang individu yang mendakwa dari syarkat kurier dan memberitahu ada bungkusan untuknya dan meminta memberikan nombor OTP.
Namun, lelaki itu berasa sesuatu yang tidak kena lalu memutuskan panggilan.
Ahli Parti Tindakan Demokratik (DAP) Sarawak, Michael Kong Feng Nian berkata, selepas itu, mangsa menyemak akaun bank dan mendapati wang RM1 juta telah dikeluarkan tanpa kebenarannya.
“Menurut rekod bank, wang tersebut telah dipindahkan kepada sebuah syarikat telekomunikasi (telco).
“Dia segera menghubungi bank untuk membuat aduan dan membuat laporan polis,” katanya pada sidang akhbar bersama Lee di Ibu Pejabat DAP Sarawak di sini, hari ini.

Pada masa sama, Feng Nian berkata, beliau akan membantu Lee untuk berhubung dengan pihak telco bagi mengesan wang tersebut dan mengembali semula kepada Lee.
“Ini bukan kes pemegang akaun bank memuat turun perisian hasad (malicious software-malware).
“Dia hanya menjawab panggilan telefon, tetapi wang RM1 juta di dalam akaun banknya dicuri,” katanya.-KOSMO! ONLINE


Meerqeen tangguh ke Indonesia demi Melur Untuk Firdaus
Oleh MOHAMMAD SHAHEMY AZMI

27 Februari 2023, 3:14 pm
SHAH ALAM – Demi dedikasinya terhadap drama Melur Untuk Firdaus musim kedua, pelakon Meerqeen sanggup menolak beberapa tawaran filem di Indonesia.
Bukan hendak menolak peluang, Meerqeen, 22, menjelaskan tindakannya itu kerana rasa cintanya terhadap watak Firdaus dalam drama arahan Zamri Zakaria tersebut.
“Kedengaran agak gila tolak dan tangguh beberapa tawaran di Indonesia tetapi fokus ketika ini ialah Melur Untuk Firdaus 2.
“Bagi saya, tiada sesiapa yang boleh ganti pelakon untuk watak Firdaus selain saya,” katanya kepada Kosmo! Online pada Anugerah Gempak Most Wanted di sini semalam.
Tambah bekas finalis Hero Remaja 2020 itu, selain rasa cinta terhadap watak, jadual yang bertindih dengan tawaran lain juga adalah salah satu faktor terpaksa menangguh impian untuk bergelar bintang filem di Indonesia.
Katanya, terdapat juga produksi menangguh projek filem  bagi menanti waktu yang sesuai untuk dia terbang ke negara jiran.

“Ya, jadual bertindih tetapi sekiranya masih diberikan peluang, rezeki dan masa, Insya-Allah saya akan tetap melebarkan sayap di sana.
“Konsep di Indonesia, jika mereka hendak pelakon itu, mereka pasti tetap akan mendapatkannya dan sanggup menunggu.
“Apa pun, keutamaan saya tetap di Malaysia dan membolosi industri hiburan di sana pastinya bukan impian saya sahaja tetapi semua pelakon tanah air lain,” ujarnya.
Sebelum ini, pemilik nama penuh Muhammad Shameer Shauqeen Shaiful Izam itu pernah membintangi drama terbitan Indonesia berjudul Modus Operandi yang turut dibintangi Krito Immanuel, Yusuf, Mahardika, Diandra Agatha dan Maudy Effrosina.
Sekadar info, dia turut meraih Anugerah Video Trending Tergempak menerusi video #swipechallenge dan Drama Popular Tergempak bagi Melur Untuk Firdaus pada Anugerah Gempak Most Wanted yang berlangsung di Dewan Auditorium Majlis Bandaraya Shah Alam malam tadi. – KOSMO! ONLINE


Lelaki cedera di kepala, perut diserang dengan parang
Oleh KHAIRUL MOHD. ALI

27 Februari 2023, 2:53 pm
KULAI – Seorang lelaki berusia 44 tahun cedera parah selepas diserang enam lelaki bersenjatakan parang dalam satu kejadian rusuhan yang dilaporkan berlaku di sebuah kedai makan di Jalan Senai Utama, di sini, kelmarin.
Ketua Polis Daerah Kulai, Superintendan Tok Beng Yeow berkata, rusuhan tersebut dilaporkan berlaku pada pukul 1.30 pagi dan mangsa yang mengalami kecederaan di bahagian perut dan kepala telah dihantar ke Hospital Sultanah Aminah (HSA) di sini untuk mendapatkan rawatan lanjut.
“Bertindak atas maklumat, sepasukan pegawai dan anggota Bahagian Risikan dan Operasi Ibu Pejabat Polis Daerah Kulai telah menjalankan beberapa serbuan sejak dua hari lalu.
“Serbuan yang dibuat di sekitar Senai telah berjaya menahan seramai enam lelaki tempatan berusia antara 23 hingga 42 tahun bagi membantu siasatan dijalankan,” katanya dalam satu kenyataan, di sini hari ini.
Tambah Beng Yeow, siasatan awal mendapati punca rusuhan itu adalah disebabkan berlaku perselisihan faham antara mangsa dan kumpulan suspek dan polis masih mencari beberapa individu yang dipercayai turut terlibat dalam insiden berkenaan.
“Sementara itu, mangsa kini dilaporkan sedang berada dalam keadaan stabil, manakala semua suspek yang ditahan telah dikenakan perintah reman selama empat hari bermula hari ini bagi membantu siasatan yang dijalankan mengikut Seksyen 148 Kanun Keseksaan,” jelasnya.

Dalam pada itu, Beng Yeow turut meminta saksi kejadian untuk tampil memberi maklumat dengan menghubungi Pegawai Penyiasat Kes, Inspektor Mohammad Azri di talian 010-7647789.-KOSMO! ONLINE


Sasar 1 juta peladang muda sertai sektor komoditi
Oleh TOREK SULONG

27 Februari 2023, 2:26 pm
PASIR PUTEH – Persatuan Kebajikan Pengusaha Komoditi Malaysia (PKKM) menyasarkan satu juta peladang muda untuk menceburi sektor peladangan komoditi di negara ini dalam tempoh dua tahun akan datang.
Pengerusinya, Kameruzaman Ab. Rahman berkata, sektor yang melibatkan komoditi ketika ini dilihat dimonopoli oleh kebanyakan peladang yang terdiri daripada golongan warga emas.
Menurutnya, sehubungan itu, PKKM sedang menjalankan sesi jelajah untuk menarik penyertaan peladang, peniaga termasuk kumpulan profesional golongan muda ke dalam sektor komoditi seperti kelapa sawit, getah, lada hitam, kenaf, koko dan buluh.
“Sebagai langkah awal, kita akan mengumpul kira-kira 10,000 orang peladang muda di setiap negeri termasuk Sabah dan Sarawak dalam masa terdekat.
“Program jelajah dijalankan bertujuan menyatukan pendokong sektor komoditi bagi mewujudkan kesepakatan dalam urusan kebajikan dan aktiviti ekonomi melalui ceramah berkait peladangan dalam industri tersebut,” katanya ketika ditemui pemberita selepas Majlis Taklimat Program Pembangunan Ekonomi dan Bantuan Insentif Lembaga Kenaf dan Tembakau Negara (LKTN) di Dewan Institut Latihan LKTN di sini hari ini.
Mengulas lanjut, Kameruzaman berkata, PKKM merupakan pertubuhan berdaftar sejak dua tahun lalu menjalankan siri ceramah berkait industri komoditi, pemasaran berstrategik selain berusaha menyelesaikan krisis seperti kenaikan harga dedak.

“Kita merancang untuk menghasilkan dedak ternakan unggas dan ruminan yang berkualiti pada harga murah dengan menggunakan hasil pertanian tempatan termasuk daun sawit, sisa makanan terbuang termasuk hasil kenaf.
“Kaedah menggunakan teknologi Jepun itu mampu membantu meringankan bebanan penternak yang berdepan dengan kenaikan harga makanan ternakan ketika ini,”katanya. – KOSMO! ONLINE


Dua beradik lemas di kolam renang
Oleh ASLIZA MUSA

27 Februari 2023, 2:47 pm
IPOH – Kegembiraan sebuah keluarga beriadah bertukar pilu apabila dua kanak-kanak ditemui mati lemas dalam sebuah kolam renang di sebuah hotel di sini semalam.
Difahamkan, kanak-kanak perempuan berusia sembilan tahun dan adik lelakinya berusia lapan tahun, datang untuk mandi-manda di kolam renang itu bersama bapa dan abang mereka.
Ketua Polis Daerah Ipoh, Asisten Komisioner Yahaya Hassan berkata, maklumat kejadian itu diterima pihaknya pada pukul 6.10 petang, semalam dan siasatan di lokasi kejadian mendapati terdapat dua mangsa telah lemas ketika berenang.
“Dua beradik berasal dari Ipoh itu telah dihantar ke Hospital Raja Permaisuri Bainun (HRPB) menaiki ambulans dan disahkan meninggal dunia oleh pihak hospital. Hasil bedah siasat ke atas mayat kedua-dua mangsa mendapati punca kematian akibat lemas,” katanya dalam kenyataannya di sini hari ini.
Menurut beliau, kes disiasat mengikut Seksyen 31(1)(a) Akta Kanak-kanak 2001 (Akta 611) kerana mengabaikan dan mendedahkan kanak-kanak dengan cara yang mungkin menyebabkan kecederaan fizikal. – KOSMO! ONLINE


Lebih 37,000 Bakul Rahmah akan diagih tahun ini
Oleh NURUL IZZATI ZAINI

27 Februari 2023, 3:48 pm
KUALA LUMPUR – Kementerian Perdagangan Dalam Negeri dan Kos Sara Hidup (KPDN) mensasarkan 37,373 kumpulan miskin tegar untuk mendapat manfaat Bakul Rahmah, sepanjang tahun ini.
Menterinya, Datuk Seri Salahuddin Ayub berkata, jumlah tersebut adalah 30 peratus daripada keseluruhan 124,578 Ketua Isi Rumah (KIR) miskin tegar yang telah dikenal pasti seluruh negara.
Jelasnya, Bakul Rahmah yang dilancarkan pada hari ini akan dihantar beberapa kawasan di ke Kedah, Perak dan Perlis dengan mensasarkan golongan miskin tegar.
“Pelaksanaan Bakul Rahmah ini merupakan kerjasama bersama rakan strategik, pemain industri (pasar raya) agensi Kerajaan, Pertubuhan Badan Bukan Kerajaan dan sebagainya.
“Inisiatif ini tidak melibatkan kos daripada pihak kerajaan ekoran pemain industri dilihat semakin bersungguh untuk menyalurkan kebajikan kepada rakyat.
“Hari ini kita telah berjaya melancarkan dan menggerakkan sebanyak lapan buah lori dengan sebanyak 2,000 kotak Bakul Rahmah berbentuk makanan asas daripada Yayasan Global Mesra (YGM),” katanya dalam Majlis Pelancaran Inisiatif Bakul Rahmah, di Menara Suruhanjaya Syarikat Malaysia, hari ini.

Tambah Salahuddin, Bakul Rahmah akan dihantar ke Pusat Khidmat Adun di setiap kawasan bagi diuruskan oleh wakil-wakil, penghulu atau ketua kampung sebelum diserahkan kepada golongan miskin tegar di kawasan tersebut.
Ujarnya, sebanyak 18,000 Bakul Rahmah lagi akan disalurkan kepada mereka yang memerlukan sebelum menjelang Ramadan dimana setiap satu bernilai RM100.
Inisiatif BakuI Rahmah adalah satu daripada empat elemen menerusi program Payung Rahmah bertujuan membantu golongan B40 dan miskin tegar bagi mendepani isu kos sara hidup yang tinggi.
Payung Rahmah membabitkan empat elemen, iaitu Bakul Rahmah, Kafe Rahmah, Jualan Murah Rahmah dan Barangan Rahmah bagi menyantuni golongan itu. – KOSMO! ONLINE


Dia nak berbadan 2 atau 3, saya tak peduli – Puteri Sarah
Oleh MOHD. HAIKAL ISA

27 Februari 2023, 3:40 pm
KUALA LUMPUR – Pelakon Puteri Sarah enggan menyerabutkan kepada memikirkan tentang khabar angin bahawa madunya, Ira Kazar kini hamil anak pertama.
Sarah atau nama lengkapnya, Puteri Sarah Liyana Megat Kamaruddin berkata, dia sendiri tidak tahu tentang kesahihan perkara tersebut dan tidak berada pada posisi untuk memberi komen terperinci.
“Entahlah. Saya pun tak tahu sekejap berbadan dua dan sekejap tidak. Saya tak kisah.
“Saya tak kisah dia nak berbadan tiga ke, empat ke, saya betul-betul tak ambil kisah,” katanya kepada Kosmo! Online.
Bagaimanapun, Sarah tidak menafikan bahawa khabar angin Ira sedang hamil sampai ke pengetahuan bahkan sebelum dirinya dan anak-anak mengerjakan umrah baru-baru ini.
PUTERI SARAH berkata, dia sudah ‘move on’ dan enggan menyerabutkan kepala dengan perkara yang sudah lepas. – AMIR KHALID.
“Masa saya nak pergi umrah (baru-baru ini), saya dapat tahu tentang ‘benda’ tersebut.

“Saya pergi umrah nak tenang-tenang sahaja tapi apabila balik ke tanah air, saya dengar macam-macam.
“Apa yang saya harapkan sekarang ini adalah 7 Mac nanti (di mahkamah) semuanya berjalan dengan baik.
“Saya dah tak nak ambil tahu sama ada dia (Ira) nak berbadan tiga, empat atau lima, saya memang tak nak ambil tahu (ketawa),” kata ibu kepada dua cahaya mata itu.
Sementara itu, ditanya tentang sama dia ada mendengar tentang ura-ura suaminya, Syamsul Yusof kini bergelar atau berpangkat Datuk, Sarah juga mengatakan bahawa dia tidak tahu apa-apa langsung namun mendoakan yang terbaik buatnya.
“Itu (Syamsul dah dapat gelaran Datuk) pun saya tak tahu. Saya memang tak ambil tahu apa-apa.
“Kalau dapat gelaran Datuk, alhamdulillah tahniah buat dia. Itu sahaja dan saya tak nak ambil peduli lagi.
“Saya dah ‘move on’. Semasa saya di Madinah tempoh hari, saya dah letak semua masalah di belakang. Bahkan yang pasal Ira berbadan dua, waktu itu saya di Madinah.
“Saya dah macam apa-apa sahajalah. Syamsul pun dah berkahwin dan benda pun dah jadi dan tiada apa yang perlu diperkatakan dari pihak saya berhubung dakwaan terbabit (Ira sekarang hamil),” katanya.
Terdahulu, Mahkamah Syariah Kuala Lumpur menetapkkan 7 Mac 2023 sebagai tarikh sebutan pertama bagi kes perceraian yang difailkan Sarah terhadap suaminya, Syamsul Yusof.
Dalam pada itu, timbul khabar angin bahawa Ira Kazar atau nama sebenarnya, Faghirah Fatini Kazaruddin kini hamil anak pertama.
Pada awal Januari lalu, Syamsul menggemparkan dunia seni tanah air apabila mengumumkan sudah bernikah dengan Ira di Thailand Majlis akad nikah Syamsul dan Ira berwalikan bapanya yang juga pelakon veteran, Kazar Saisi. – KOSMO! ONLINE


Empat pegawai penguat kuasa MPPD didakwa terima rasuah
Oleh NOR SHAFAWATI YUP

27 Februari 2023, 3:01 pm
SEREMBAN – Empat lelaki termasuk dua pegawai penguat kuasa Majlis Perbandaran Port Dickson (MPPD) didakwa di Mahkamah Sesyen di sini hari ini atas pertuduhan meminta dan menerima rasuah bagi melindungi peniaga tanpa lesen.
Kesemua tertuduh, Mohd. Azmi Mohd. Hashim, 41, Azman Halidin, 55, Khairil Rizal Mahtar, 45, dan Arfizi Mustaffa, 38, bagaimanapun mengaku tidak bersalah di hadapan Hakim Rushan Lutfi Mohamed.
Mohd. Azmi dan Khairil Rizal yang masih bertugas di MPPD berdepan satu pertuduhan manakala Azman yang telah bersara dan Arfizi yang ditamatkan kontrak menghadapi dua pertuduhan.
Mereka didakwa meminta dan menerima wang RM300 hingga RM800 daripada peniaga buah jambu, kedai cuci kereta dan daging panggang sebagai dorongan untuk tidak mengambil tindakan kerana berniaga tanpa lesen selain tiada lesen penjaja bergerak dan sokongan mendapatkan lesen perniagaan.
Ketika kejadian Mohd. Azmi bertugas sebagai Pembantu Kesihatan Awam U24, Khairil Rizal Penolong Pegawai Kesihatan Persekitaran U32, Azman sebagai Pembantu Penguatkuasa KP26 dan Arfizi Pembantu Kesihatan Awam Gred U19.
Kesalahan dilakukan pada Oktober 2017 hingga September 2020 di sekitar Port Dickson iaitu Pasar Malam Lukut, Jalan Seremban, Kampung Sri Parit, Lukut, Pejabat Bahagian Penguatkuasaan MPPD dan bank.

Mahkamah membenarkan Mohd. Azmi dan Khairil Rizal diikat jamin RM8,000 seorang manakala Azman dan Arfizi RM10,000 seorang berserta syarat tambahan perlu melapor diri di pejabat SPRM Port Dickson sebulan sekali sehingga kes selesai. Sebutan kes pada 29 dan 31 Mac ini.-KOSMO! ONLINE


Lepas ni pegang tak kena marah – Tom
Oleh HANISAH SELAMAT

27 Februari 2023, 2:20 pm
PETALING JAYA – Alhamdulillah, dah sah, lepas ni pegang-pegang dah tak kena marah,”
Demikian perkongsian penyanyi, Tom atau Raja Farah Afzal Raja Ikram, 36, dalam nada gurauan menerusi Insta Story selepas selamat bergelar isteri kepada penyanyi kelahiran Singapura, Fuad Rahman.
Pasangan yang menjalin semula hubungan cinta selepas menyertai program Gegar Vaganza musim sembilan (GV9) itu melangsungkan pernikahan di Batam, Indonesia, semalam.
Menerusi hantaran lain Tom turut berkongsi gambar sebelum majlis pernikahan bermula hingga acara selesai termasuk mengabadikan kenangan dengan keluarga.
Begitupun, ibu penyanyi tersebut tidak dapat bersama mereka untuk meraikan hari bahagia tersebut.
Namun, kedua-dua anak beranak itu saling berkongsi perasaan gembira dan syukur menerusi panggilan video.

“Emak saya tak dapat datang, dia sibuk. Jadi (buat) panggilan video saja. Tak mengapa, janji restu ibu itu penting. Saya sayang emak,” tulisnya.
Mengayakan persalinan serba putih sedondon dengan pengantin lelaki, Tom meluahkan kesyukuran dengan kelancaran acara yang dinantikan itu.
Suaminya turut berkongsi kegembiraan apabila hasrat mengambil Tom sebagai suri yang sah akhirnya terlaksana.
“Saya rasa gembira sebab dah halal,” katanya yang memuatnaik hantaran berkenaan hari bersejarah mereka di laman sosial.
Masing-masing juga menghargai ucapan maya daripada rakan dan saudara mara terdekat dengan mengulang siar perkongsian tersebut.
Masing-masing menzahirkan ucapan tahniah selain mendoakan kebahagiaan rumah tangga mereka hingga ke anak cucu.
Semalam pengurus Tom, Alan Ahmad mengesahkan, mereka memilih bernikah di negara jiran yang hanya dihadiri keluarga terdekat bagi memudahkan urusan.
Pasangan berkenaan juga dikatakan akan mendaftarkan perkahwinan dalam negara selepas pulang dari Batam, manakala majlis resepsi diadakan selepas Aidilfitri nanti.
Sebelum ini, Fuad, 43, difahamkan pernah berkahwin sebanyak dua kali, manakala ini perkahwinan ketiga buat Tom.
Masing-masing juga mempunyai anak-anak yang sudah mencecah usia belasan tahun.- KOSMO! ONLINE


Dewan Rakyat: Ahli Parlimen Kapar baca gurindam mohon maaf isu Menu Rahmah
Oleh SITI A'ISYAH SUKAIMI

27 Februari 2023, 1:35 pm
KUALA LUMPUR – Ahli Parlimen Kapar, Dr. Halimah Ali menarik perhatian Dewan Rakyat dengan membuat permohonan maaf menerusi gurindam susulan kenyataan beliau sebelum ini, berhubung Menu Rahmah yang didakwa mengelirukan.
Beliau membuat permohonan maaf tersebut selepas Yang Dipertua Dewan Rakyat, Datuk Johari Abdul memohon untuk Dr. Halimah membacakan kenyataan yang telah dipersetujui.
“Kalau ada jarum peniti, jangan disimpan di dalam peti, andai ada ucapan disalah eri, saya menyusun 10 jari, niat di hati suara rakyat saya juari, semak imbang kerajaan Madani, biar integriti, bukankah itu peranan hakiki.
“Selaku wakil rakyat suara rakyat yang diwakili, sudi kiranya rujuk penyata rasmi, muka surat 134 hingga 137 pada 14 Februari,” katanya.
Minggu lalu, Dr. Kelvin Yii Lee Wuen (PH-Bandar Kuching) membuat permohonan mengikut Peraturan Mesyuarat 36 (12), susulan kenyataan Dr. Halimah ketika membahaskan Usul Menjunjung Kasih Titah Diraja didakwa mengaitkan Menu Rahmah dengan beberapa penyakit terutamanya kanser, autoimmune (diseases) dan autisme.
Sementara itu, Johari berkata, beliau beranggapan isu tersebut telah selesai.

“Itu gurindam yang menjawab soalan kita. Saya anggap kes ini sudah selesai, kita gerak ke seterusnya,” katanya. – KOSMO! ONLINE


Mahkamah: Komen jelik Agong, tukang kebun didenda RM6,500
Oleh NUZULSHAM SHAMSUDDIN

27 Februari 2023, 1:26 pm
KUALA LUMPUR – Padah mengeluarkan kenyataan berbaur jelik terhadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, seorang pekebun didenda RM6,500 oleh Mahkamah Sesyen di sini hari ini.
Hakim Nor Hasniah Ab Razak menjatuhkan hukuman itu selepas tertuduh Muhammad Hanis Nordin, 34,
mengaku bersalah atas pertuduhan yang disabitkan.
Sekiranya, Muhammad Hanis gagal membayar jumlah denda itu, tertuduh boleh dipenjara selama enam bulan dan tertuduh jumlah denda berkenaan.
Mengikut pertuduhan, Muhammad Hanis menggunakan laman profil Facebook ‘As Bul’ secara sedar membuat dan memulakan komunikasi yang jelik sifatnya dengan niat untuk menyakitkan hati orang lain.
Kesalahan itu dilakukan pukul 3.23 petang pada 10 Disember tahun lalu, yang kemudian dilihat di pejabat Jabatan Siasatan Jenayah Komersial (JSJK) Bukit Aman, pukul 8.18 malam, pada 13 Disember tahun sama.
Berikutan itu pertuduhan dikemukakan mengikut Sesyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta sama.

Seksyen itu memperuntukkan hukuman denda maksimum RM50,000 atau penjara maksimum setahun atau kedua-duanya jika sabit kesalahan.
Terdahulu, Muhammad Hanis yang tidak diwakili peguam, memohon denda minumum atas alasan perlu menanggung keluarga yang tinggal bersamanya hasil pendapatan di kebun sawit.
“Saya tiada niat menyinggung perasaan mana-mana pihak menerusi kenyataan berkenaan,” katanya.
Bagaimanapun Timbalan Pendakwa Raya, Nurilya Ellyna Nur Azmal, memohon hukuman berbentuk pengajaran terhadap tertuduh selain mengingatkan masyarakat supaya lebih berhati-hati ketika membuat hantaran di media sosial. – KOSMO! ONLINE


Bekas pensyarah lumpuh, hidap kanser rayu kerja
Oleh KOSMO

27 Februari 2023, 1:30 pm
PETALING JAYA – Seorang bekas pensyarah menerusi Facebook Harniza Abd Razak yang lumpuh separuh badan akibat strok, menawarkan kepakaran dimiliki bagi menanggung keperluan hariannya.
Dr. Harniza di laman Facebook Kuala Terengganu Residen berkata, beliau juga berpengalaman memberi ceramah di sekolah-sekolah, politeknik malah pernah menjadi tenaga pengajar serta pemeriksa Ujian Bahasa Inggeris Universiti Malaysia (MUET).
“Saya Dr. Harniza, orang kurang upaya (OKU) lumpuh sebelah badan akibat strok, kanser dan penghidap Systemic Lupus Erythematosus (SLE).
“Saya ingin tawarkan kepada mana- mana institusi untuk kongsi pengalaman dan kepakaran saya yang berkelulusan dalam bidang Bahasa Inggeris dari Nottingham dan Universiti Islam Antarabangsa (ijazah kedoktoran (PhD).
“Saya cuma ingin menumpang nasib mencari institusi yang sudi gunakan khidmat saya. Bayaran ikut jam dan boleh runding,” katanya.
Dr. Harniza berkata, beliau juga boleh memberi ceramah motivasi berkaitan pengalaman menentang strok, kanser dan SLE dalam perjuangan memiliki PhD.

“Mana-mana individu atau institusi yang inginkan khidmat saya, boleh PM (Facebook Harniza Abd Razak). Saya perlukan sumber kewangan untuk kelangsungan hidup kerana duit yang ada sekadar cukup beli lampin pakai buang.
“Untuk makluman, saya masih dalam proses rawatan dan harap ada rezeki saya untuk berkhidmat untuk ummah, sesuai dengan kepakaran saya, terima kasih,” tulisnya di Facebook. – KOSMO! ONLINE


Status hubungan dengan Janna, Dini bakal umum berita besar
Oleh MOHAMMAD SHAHEMY AZMI

27 Februari 2023, 2:01 pm
PETALING JAYA – Sejak kisah putus cinta bersama pelakon Janna Nick dicanang media, sehingga kini , baik Janna mahupun kekasihnya Dini Schatzmann, masing-masing masih mengelak daripada memberi hitam putih tentang perkara tersebut.
Lama mengunci mulut, Dini tampil dengan satu kenyataan yang menambahkan tanda- tanya tentang hubungannya bersama bekas pengacara Melodi itu.
Dini, 29, meminta semua pihak termasuk media dan peminat bersabar dengan pengumuman yang disifatkan agak besar tersebut.
“Kami ada berita yang hendak dikongsikan kepada semua tidak lama lagi. Berita besar antara saya dan juga Janna. Kalau nak tahu kena tunggu,” katanya kepada Kosmo! Online.
Ketika diminta untuk berkongsi butiran terperinci tentang pengumuman tersebut, Dini atau nama lengkapnya Dini Azan Schatzmann memberitahu berita itu melibatkan hal peribadi antara dirinya dan penyanyi lagu Gatal itu.
“Pengumuman itu nanti melibatkan hal peribadi kami. Saya akan kongsikannya nanti,” katanya.

Kata pelakon berdarah kacukan Melayu-Switzerland itu lagi, dia mengambil masa untuk berkongsi perihal peribadinya kerana menunggu masa yang sesuai untuk dihebahkan.
“Saya ambil masa sebab bagi saya, setiap perkara memerlukan masa dan perancangan. Buat masa sekarang bukanlah masa yang sesuai untuk kami kongsikan apa-apa.
“Tapi insya-Allah nanti kami akan umumkan,” jelasnya.
Ketika disoal tentang hubungannya dengan Janna buat masa ini, pelakon drama Cemburu Seorang Perempuan itu berkata mereka masih berkawan baik dan tidak bergaduh seperti yang disangka oleh sesetengah pihak.
“Saya dengan Janna baik. Kami tak pernah tak baik. Kalau tanya status antara saya dengan dia, kami tidak boleh beritahu apa-apa jawapan.
“Malah kami saling menyokong antara satu sama lain. Kami masih bekerjasama dan berlakon sama,” kata Dini yang ditemui di majlis Anugerah Gempak Most Wanted di MBSA, Shah Alam, malam tadi.
Sekitar Disember tahun lalu, Dini menegaskan bahawa dia enggan memberikan sebarang komen mengenai spekulasi putus cintanya bersama Janna dan menolak dakwaan kisah tersebut hanya sekadar gimik semata-mata.
Desas-desus mengenai keratakan hubungan Dini dan Janna mula hangat diperkatakan apabila pelakon dan juga penyanyi wanita itu memuat naik status sedih seakan-akan memberi bayangan sudah putus cinta.
Hubungan cinta Dini dan Janna bermula apabila mereka bekerjasama dalam drama bersiri Bukan Cinta Aku sekitar 2018 yang turut menjalani penggambaran di Itali. – KOSMO! ONLINE


Perak mahu tanam 2.5 juta pokok tahun ini
Oleh LUQMAN RIDHWAN MOHAMED NOR

27 Februari 2023, 2:10 pm
IPOH – Kerajaan negeri Perak mahu menanam kira-kira 2.5 juta pokok tahun ini iaitu melebihi sasaran dua juta pokok setahun sebagaimana yang disasarkan sebelum ini.
Menteri Besar Perak, Datuk Seri Saarani Mohamad berkata, kerajaan negeri sebelum meletakkan sasaran untuk menanam sebanyak 10 juta pokok atau dua juta pokok setahun di seluruh negeri.
Katanya, tempoh pelaksanaan bagi program penghijauan tersebut adalah selama lima tahun bermula 2021.
“Alhamdulillah pada tahun 2021, kita telah mencapai sasaran menanam 2.17 juta pokok dengan keluasan 5,568.01 hektar, manakala jumlah penanaman pada tahun lalu ialah 2.33 juta pokok dengan keluasan 6,152 hektar di seluruh negeri.
“Kita harap dapat melepasi sasaran tersebut iaitu kira-kira 2.5 juta pokok pada tahun ini,” katanya pada sidang akhbar di Taman Eko Rimba Kledang Saiong sini hari ini.
Terdahulu, beliau menghadiri Majlis Perasmian Sistem Amaran Awal Kepala Air (EWS) dan Kick-Off Program Penghijauan Malaysia Kempen Penanaman 100 Juta Pokok bagi Tahun 2023 di sini.

Dalam pada itu, Saarani berkata, sistem EWS yang dibangunkan dengan peruntukan RM800,000 dari Kementerian Sumber Asli, Alam Sekitar dan Perubahan Iklim bermatlamat untuk menjadikan taman eko rimba sebagai sebuah destinasi ekopelancongan yang selamat, selesa dan kondusif.
Sistem ini telah siap dibina di dua taman eko rimba di Perak iaitu di Taman Eko Rimba Kledang Saiong dan Taman Eko Rimba Lata Iskandar.
“Kemudahan ini secara tidak langsung akan menarik minat pelancong domestik dan antarabangsa ke kawasan Taman Eko Rimba tersebut,” katanya. – KOSMO! ONLINE


PM mahu forum Islamofobia libatkan ulama, pakar pelbagai agama
Oleh MOHD RIDZAUDDIN ROSLAN

27 Februari 2023, 2:01 pm
PUTRAJAYA- Perdana Menteri, Datuk Seri Anwar Ibrahim mahu penganjuran forum dan wacana mengenai Islamofia turut disertai golongan ulama dan pakar akademik daripada pelbagai latar belakang agama dalam usaha mewujudkan lebih kefahaman antara agama.
Perdana Menteri berkata, penyertaan ulama daripada pelbagai agama termasuk Islam dalam wacana berkenaan disifatkan mampu memberi manfaat terutamanya bagi mempromosikan budaya menolak kebencian agama.
“Sebagai kesimpulan, adakah kita merasakan Islamofobia perlu diteruskan sebagai satu kepercayaan kukuh? Tidak. Kita perlu lebih banyak untuk katakan ya.
“Jadi, saya menyarakan untuk sesi (wacana) pada masa depan untuk dapatkan kumpulan pakar yang mewakili Islam serta agam-agama lain seperti di Malaysia atau negara barat kerana ada ulama dan ahli akademik di sana tidak berkongsi tentang prejudis serta kebencian,” katanya.
Anwar berkata demikian ketika menyampaikan ucapan pada Forum Antarabangsa mengenai Islam dan Islamofobia: Ke Arah Bermakna Penglibatan Melalui Pendekatan Madani di sini tadi.
Sehubungan itu, Anwar berkata, sesi perkongsian bersama itu bakal memberi manfaat kepada setiap agama terlibat seterusnya mempromosikan budaya untuk menghapuskan kebencian dan elemen prejudis sesama individu.

“Pada pandangan saya, sesi pertukaran (pandangan) begitu berguna untuk mempromosikan ini. Untuk mendapatkan saty tahap persefahaman, ia sangat kritikal.
“Kita di Malaysia perlu tetapkan contoh ini kerana kadang-kadang turut terpengaruh dengan pemikiran barat. Kita perlu terbuka dan beri manfaat kepada orang sekeliling,” jelasnya


Defisit fiskal negara meningkat jika gaji penjawat awam ditambah baik
Oleh MOHD. HUSNI MOHD. NOOR

27 Februari 2023, 2:15 pm
PUTRAJAYA – Kerajaan mungkin akan menanggung defisit fiskal sehingga 6.5 peratus jika kadar gaji penjawat awam dikaji atau ditambah baik.
Perdana Menteri, Datuk Seri Anwar Ibrahim berkata, beliau secara prinsipnya bersetuju jika gaji penjawat awam ditambah baik, namun ia tidak sesuai dilakukan ketika ini.
Beliau berkata, kerajaan terpaksa menanggung hutang RM1.5 trilion, malah defisit fiskal negara pula pada kedudukan 5.6 peratus.
“Jika ia (gaji penjawat awam ditambah baik) dilakukan maka, tiada orang akan datang melabur dalam negara kita dan mereka tidak yakin bahawa kita ada tekad politik untuk menguruskan negara dengan baik.
“Sabarlah sekejap. Daripada hasil yang banyak itu, saya sudah curahkan kepada semua peringkat masyarakat,” katanya ketika ditemui selepas menyampaikan ucaptama pada Forum Antarabangsa mengenai Islam dan Islamofobia: Ke Arah Bermakna Penglibatan Melalui Pendekatan Madani di sini, hari ini.
Katanya, semua pihak perlu faham bahawa amat penting untuk kerajaan menyelamatkan miskin tegar yang hidupnya lebih teruk daripada semua pekerja-pekerja yang ada- KOSMO! ONLINE


Malaysia mohon pertimbangan khas untuk kuota haji
Oleh AMREE AHMAD

27 Februari 2023, 2:20 pm
PUTRAJAYA – Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar membayangkan sedia memohon kuota tambahan bagi jemaah haji dari Malaysia.
Meskipun tidak dinyatakan secara lebih spesifik, isu kuota berkenaan ujar beliau, akan cuba dimohon daripada pihak kerajaan Arab Saudi menerusi kaedah budi bicara istimewa.
“Demi membolehkan lebih ramai umat Islam di Malaysia menunaikan fardu haji, kita juga cuba memohon pertimbangan khas terus daripada kerajaan Arab Saudi sendiri,” jelasnya selepas mengadakan sesi pertemuan dengan Menteri Haji dan Umrah Arab Saudi, Dr. Tawfiq Fawzan Muhammed Al Rabiah di Kompleks Islam Putrajaya di sini, hari ini.
Kuota rasmi jemaah haji Malaysia ditetapkan sejak 2020 lalu sebanyak 31,600 orang sahaja berdasarkan ketetapan hanya 0.1 peratus daripada jumlah populasi sebenar negara ini.
Keadaan itu mengakibatkan individu yang mendaftar untuk mengerjakan haji pada hari ini akan diberi tempoh giliran tunggu amat lama sehingga mencecah 130 tahun akan datang. – KOSMO! ONLINE


Mahkamah: DJ Ismahalil menangis diperintah bela diri edar dadah
Oleh NUZULSHAM SHAMSUDDIN

27 Februari 2023, 2:06 pm
KUALA LUMPUR – Penyampai radio, Ismahalil Hamzah menangis selepas diperintah membela diri oleh Mahkamah Tinggi di sini hari ini atas pertuduhan mengedar dadah dua tahun lalu.
Hakim Datuk Muhammad Jamil Hussin memutuskan demikian selepas mendapati pihak pendakwaan berjaya membuktikan prima facie terhadap pertuduhan itu.
Dalam penghakiman ringkasnya Hakim Muhammad Jamil, berkata, mahkamah mendapati 22 peket dadah yang dijumpai dalam bilik tertuduh (Ismahalil) berada dalam kawalan dan jagaannya.
“Semasa serbuan di bilik itu, tertuduh sendiri mengambil beg, yang mengandungi dadah dari lantai dan memberinya kepada pegawai polis selepas ditanya sama ada terdapat barang salah.
“Kelakuan tertuduh yang mengambil sendiri beg itu dan dilihat berada dalam keadaan mencurigakan menunjukkan tertuduh mengetahui kewujudan dadah tersebut. Oleh itu, pihak pendakwaan berjaya membuktikan dadah berkenaan berada dalam kawalan tertuduh,” kata hakim tersebut.
Justeru mahkamah kemudian memberikan tiga pilihan kepada tertuduh berhubung bicara bela diri itu.

Pilihan pertama adalah memberikan keterangan bersumpah dalam kandang tertuduh di mana pihak pendakwaan boleh menyoal balas.
Kedua, memberi keterangan dalam kandang tertuduh tanpa mengangkat sumpah dan pendakwaan tidak boleh menyoal balas keterangan.
Sementara yang ketiga ialah berdiam diri tanpa menjawab tuduhan.
Ismahalil kemudian memilih pilihan pertama iaitu keterangan bersumpah dalam kandang di mana pihak pendakwaan boleh menyoal balas keterangan.
Sementara itu, peguam bela tertuduh, Datuk Ahmad Zaharil Muhaiyar, menyatakan lima saksi pembelaan termasuk tertuduh akan dipanggil memberi keterangan dan memohon tarikh prosiding itu pada 30 dan 31 Mei ini.
Pendakwaan yang diwakili Timbalan Pendakwa Raya, Noor Dayana Mohamad, tidak membantah cadangan tarikh berkenaan.
Sebelum ini, perbicaraan telah berlangsung pada 19, 20 dan 31 Oktober tahun lalu selain bersambung pada 3 dan 9 Januari lalu dengan lima saksi pendakwaan dipanggil memberi keterangan.
Pada 21 Februari tahun lalu, Ismahalil, 49, mengaku tidak bersalah di Mahkamah Tinggi di sini atas pertuduhan mengedar dadah selepas pengakuan direkodkan buat pertama kali.
Mengikut pertuduhan Ismahalil didakwa telah mengedar dadah berbahaya jenis Kanabis iaitu 374.6 gram di sebuah rumah di Jalan Semarak, Wangsa Maju di sini pukul 5.35 petang pada 27 Ogos 2021.– KOSMO! ONLINE


Pemuda dikhuatiri lemas lepas rempuh bot nelayan
Oleh SYED AZLAN SAYED HIZAR

28 Februari 2023, 9:54 pm
KUALA PERLIS – Seorang pemuda dikhuatiri lemas selepas perahu yang dikemudinya merempuh sebuah bot nelayan di Kampung Bahagia, Seberang Tok Pi di sini, hari ini.
Dalam kejadian kira-kira pukul 3 petang itu, mangsa dikenali sebagai Mohd. Amin Rahim, 28, dilaporkan hilang selepas perahu tersebut karam.
Jurucakap Jabatan Bomba dan Penyelamat negeri, anggota dari Balai Bomba dan Penyelamat (BBP) Kuala Perlis bergegas ke tempat kejadian sebaik sahaja menerima laporan mengenai kejadian lemas itu
“Mangsa masih belum ditemui dan operasi mencari dan menyelamat (SAR) ditangguhkan pada pukul 7 malam tadi dan akan disambung semula pada esok pagi,” katanya ketika dihubungi di sini hari ini.
Sementara itu, menurut seorang saksi yang hanya mahu dikenali sebagai Khiew, 40-an berkata, dia ternampak sebuah perahu kecil datang dari arah hulu Sungai Perlis.
“Perahu kecil dinaiki mangsa itu kemudian merempuh bahagian belakang sebuah bot nelayan yang berlabuh di tambatan kemudian berpusing-pusing sebelum karam berdekatan lokasi rempuhan tapi tak pasti sama ada mangsa cedera atau tidak akibat pertembungan itu,” katanya. – KOSMO! ONLINE


Wee Ka Siong dapat surat saman sebab 3 biji telur
Oleh KOSMO!

28 Februari 2023, 10:52 pm
PETALING JAYA – Ahli Parlimen Ayer Hitam, Datuk Seri Wee Ka Siong memberitahu beliau menerima surat saman daripada pengimport telur dari India ekoran kenyataannya ketika mencelah sesi penggulungan Usul Menjunjung Titah Diraja di Dewan Rakyat, 22 Februari lalu.
Sebelum ini, Presiden MCA itu mencuri tumpuan apabila membawa tiga telur ayam berlainan jenis iaitu telur dari India, telur omega dan telur tempatan ke Dewan Rakyat.
Beliau ketika itu mencelah perbahasan Menteri Pertanian dan Keterjaminan Makanan, Datuk Seri Mohamad Sabu dan mendakwa ketiga-tiga jenis telur itu berbeza dari saiz dan harga.
“Cuma saya hairan apabila saya berucap di sini, saya (ada) terima surat daripada peguam yang mewakili pengimport dari India. Itu yang saya tak faham.
“Saya rasa terpanggil untuk membawa isu ini. Apa salah saya sehingga pengimport melalui peguam tulis surat kepada saya,” katanya pada sesi perbahasan Belanjawan 2023 di Dewan Rakyat hari ini.
Dalam pada itu, Ka Siong dalam hantaran di Facebook berkata, sebagai seorang Ahli Dewan Rakyat, beliau hanya menjalankan tanggungjawab untuk membangkitkan isu melibatkan kepentingan negara.

“Saya tak pernah sebut nama mana-mana syarikat atau individu dalam perbahasan saya di Dewan Rakyat. Tapi, mereka yang hantar surat peguam kepada saya pula, jadi saya jawablah surat tersebut,” ujarnya. – KOSMO! ONLINE


MyWATCH gesa RUU Kawalan Tembakau segera lulus
Oleh HARRITH HISHAM

28 Februari 2023, 10:59 pm
PETALING JAYA – Pertubuhan Wanita Malaysia untuk Kawalan Tembakau dan Kesihatan (MyWATCH) menggesa agar Rang Undang-Undang (RUU) Kawalan Produk Tembakau dan Merokok segera dibawa ke Parlimen dan diluluskan.
Presidennya, Roslizawati Md. Ali berkata, kerajaan tidak boleh menoleh ke belakang lagi dan perlu meneruskan peruntukan Generasi Penamat atau Generational EndGame (GEG).
Kata beliau, sokongan kerajaan terhadap pelaksanaan GEG adalah penting bagi melindungi kanak-kanak dan remaja demi memastikan Malaysia dapat melahirkan generasi yang lebih sihat dan produktif.
“Saya merasa sungguh kesal selama ini masalah merokok terutama rokok elektronik dalam kalangan kanak-kanak dan remaja sukar dikawal dan telah semakin menular. Kita boleh nampak dengan jelas, anak-anak muda ini tanpa segan silu menggantung rokok elektronik di leher mereka.
“Lebih menjengkelkan lagi apabila mereka dengan bangganya menghembuskan wap rokok elektronik yang kononnya tidak membahayakan kesihatan.
“Justeru, RUU ini perlu dibawa ke Parlimen dan diluluskan, dan seterusnya digubal (enacted) dengan segera dalam pembentukan masyarakat Madani,” katanya dalam kenyataan hari ini.

Dalam pada itu, Roslizwati berkata, pihaknya menyambut baik pengumuman berkaitan duti eksais ke atas produk atau cecair bagi rokok elektronik.
Bagaimanapun, jelasnya, tanpa kawalan ketat terhadap pengiklanan dan promosi produk berkenaan dan hanya bergantung kepada percukaian semata-mata tidak akan memberi kesan untuk jangka masa panjang.
“Ia mestilah mematuhi Artikel 5.3 FCTC (Rangka Kerja Konvensyen Kawalan Tembakau), apatah lagi Artike 13 (Larangan Pengiklanan, Promosi dan Penajaan Tembakau),” uajrnya.
Mengulas cadangan GEG tidak sepatutnya diteruskan ekoran memberi kesan kepada perniagaan tempatan yang bernilai RM2.49 bilion, Rislizwati berkata, ia merupakan satu kenyataan yang bersifat keuntungan dan mementingkan diri.
“(Kita) perlu cakna dan sensitif, serta harus prihatin dan pelaksanaan GEG hanya melibatkan mereka yang lahir pada 1 Januari 2007 dan seterusnya. Kajian yang dijalankan Kementerian Kesihatan Malaysia (KKM) menunjukkan jumlah pengguna rokok elektronik yang tidak tergolong dalam kumpulan generasi ini adalah lebih kurang 1 juta orang. Tak mungkin industri ini akan rugi kerana mereka masih mempunyai jumlah klien yang besar,” katanya.
Sebelum ini, RUU Kawalan Produk Tembakau dan Merokok yang memperuntukkan larangan individu yang lahir pada 2007 dan seterusnya, merokok, membeli atau memiliki produk tembakau atau peranti merokok dibentang kali pertama di Dewan Rakyat pada Julai tahun lalu.
Menurut rang undang-undang itu, individu yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok boleh didenda tidak melebihi RM5,000, jika disabitkan kesalahan. – KOSMO! ONLINE


Lelaki terjatuh jambatan ditemui lemas
Oleh SITI NUR MAS ERAH AMRAN

28 Februari 2023, 9:59 pm
SEBERANG PERAI – Seorang lelaki ditemui mati lemas selepas terjatuh ke dalam sungai di Kampung Pengkalan, Sungai Kerian, dekat Nibong Tebal, di sini tengah hari tadi.
Jurucakap Jabatan Bomba dan Penyelamat Malaysia (JBPM) Pulau Pinang berkata, pihaknya menerima panggilan berhubung kejadian terbabit kira-kira pukul 12.27 tengah hari.
Menurutnya, mangsa berusia 42 tahun sebelum ini dilaporkan hilang selepas meninggalkan motosikal jenis Modenas Kriss di bahu jambatan berkenaan.
“Sepasukan anggota dari Balai Bomba dan Penyelamat (BBP) Nibong Tebal dengan bantuan BBP Butterworth dan Bagan Jermal ke lokasi kejadian bagi operasi mencari dan menyelamat mangsa.
“Mangsa ditemui di dasar sungai pada pukul 5.24 petang sebelum diserahkan kepada pihak polis untuk tindakan lanjut,” katanya dalam kenyataan di sini, hari ini.
Jelas jurucakap itu lagi, operasi tersebut ditamatkan pada pukul 5.46 petang. – KOSMO! ONLINE


Pemandu Saga isi minyak sebelum rempuh MPV
Oleh KOSMO!

28 Februari 2023, 10:14 pm
PETALING JAYA- Video tular pemandu kereta jenis Proton Saga mengisi minyak sebelum merempuh kenderaan pelbagai guna (MPV) Perodua Exora di sebuah stesen minyak mencuri perhatian ramai.
Video yang dimuat naik @Hafizahabuhassan itu telah mencuri perhatian warga TikTok di samping mendapat 25,000 tanda suka.
Menerusi video yang dikongsinya, pemandu kereta Saga berkenaan didakwa ‘tingtong’ ketika mengisi minyak kenderaannya di sebuah stesen minyak sekitar Damansara Damai.
“Dugaan hari ini dekat Caltex Damansara Damai. Nampak pemandu kereta merah macam ‘tingtong’ tiba-tiba melanggar kereta kami,” tulisnya dalam video berkenaan.
Dalam pada itu, ramai pengguna mula membuat spekulasi sendiri rentetan pemilik video berkenaan tidak menceritakan secara lebih jelas mengenai insiden berkenaan.
“Disebabkan hal sebegini, kalau isi minyak kena matikan enjin. Tak faham aku jenis orang yang tak matikan enjin. Papan tanda pun ada letak,” komen @Allin1shop.

“Kereta jenis auto bahaya, manual kalau tak tekan ‘clutch’ memang tak akan bergerak. Kereta auto pijak sahaja terus bergerak,” kata @Rockkapak.
“Sumpah bahaya! Macam mana boleh jadi macam ni, tak faham. Bahayakan keselamatan orang lain,” tulis @NajihahElias.
Menerusi video berlainan, pemilik video berkenaan turut berkongsi keadaan keretanya yang kemek teruk akibat dirempuh kereta Saga berkenaan.
Bagaimanapun, tiada kemalangan jiwa berlaku dan semua yang terlibat dalam insiden berkenaan dilaporkan selamat. -KOSMO! ONLINE.


Sukan SEA 2023: Atlet wajib isytihar status kesihatan
Oleh MEJA SUKAN KOSMO!

28 Februari 2023, 11:40 pm
KUALA LUMPUR – Pengurus pasukan setiap acara sukan diseru untuk mengisytiharkan status kesihatan lengkap semua atlet sebagai langkah mengelakkan isu doping berlaku pada Sukan SEA 2023 di Kemboja, Mei depan.
Ketua Kontinjen (CDM) negara ke temasya Sukan SEA edisi ke-32 itu, Datuk Mohd. Nasir Ali berkata, pihak pengurusan bimbang sekiranya ada dalam kalangan atlet yang mempunyai asma dikhuatiri gagal ujian doping akibat mengambilan ubatan tertentu.
“Semua atlet perlu mengemukakan borang kesihatan Therapeutic Use Exemption (TUE) supaya pihak Istitut Sukan Negara (ISN) mengambil maklum isu kesihatan mereka, selain mencari alternatif perubatan yang tidak akan menggangu ujian doping.
“Sebagai persiapan, atlet harus membuat pemeriksaan perubatan sebelum pergi (ke Sukan SEA) dan mereka harus memberitahu jika mereka ada asma, jadi ISN akan membuat persediaan tertentu.
“Justeru, tidak akan ada masalah mengenai doping itu,” katanya selepas Mesyuarat Pengurus Pasukan ke temasya Sukan SEA ke-32 di Wisma Majlis Olimpik Malaysia petang tadi.
Turut hadir pada sidang media tadi adalah Timbalan CDM, Sharon Wee dan Datuk Shalin Zulkifli.

Sukan SEA 2023 dijadualkan bermula pada 5 hingga 17 Mei depan dengan sebahagian besar acara sukan bakal dilangsungkan di bandaraya Phnom Penh. – KOSMO! ONLINE


Pemain negara bakal terima sentuhan legenda
Oleh MUHAMMAD HELMEE RAMLI

28 Februari 2023, 9:18 pm
KUALA LUMPUR – Barisan legenda badminton tanah air dijangka ‘turun padang’ bagi memberikan latihan serta bimbingan dalam usaha meningkatkan prestasi pemain-pemain negara, terutamanya menjelang kelayakan Sukan Olimpik Paris 2024 yang bermula Mei depan.
Perkara itu merupakan sebahagian usul dicadangkan dalam mesyuarat pertama Panel Penasihat Teknikal Akademi Badminton Malaysia (ABM) yang berlangsung hari ini dan ia bakal direalisasikan dalam masa terdekat.
Sekiranya berjalan seperti dirancang, ini bermakna pemain-pemain kebangsaan berpeluang mendapat sentuhan legenda seperti Datuk Lee Chong Wei, Ong Ewe Hock dan Muhammad Roslin dalam acara perseorangan manakala beregu akan menerima tunjuk ajar Datuk Cheah Soon Kit, Koo Kien Keat dan Tan Boon Heong.
Presiden Persatuan Badminton Malaysia (BAM), Tan Sri Mohamad Norza Zakaria berkata, barisan bekas pemain itu akan bekerjasama dengan Pengarah Kejurulatihan Perseorangan dan Beregu ABM, iaitu Wong Choong Hann dan Rexy Mainaky dalam usaha mencari kaedah terbaik.
“Antara perkara yang kita telah bersetuju adalah barisan legenda ini diberikan peranan sebagai mentor, contohnya Koo Kien Keat dan Tan Boon Heong, mereka merupakan legenda dalam acara beregu lelaki, jadi mereka akan menolong untuk acara itu melalui persetujuan Rexy.
“Begitu juga dengan acara perseorangan lelaki, Datuk Lee Chong Wei, Ewe Hock dan Roslin akan bekerjasama dengan Choong Hann dan saya katakan kepada mereka semua, ini tanggungjawab bersama untuk mendapatkan keputusan terbaik buat negara,” katanya.

Pada masa sama, beliau percaya kehadiran jaguh-jaguh badminton tanah air itu mampu menyelesaikan masalah keyakinan diri yang sering dihadapi pemain-pemain negara sejak kebelakangan ini.
“Bermula Mei ini hingga April tahun hadapan adalah tempoh sangat penting buat badminton negara kerana kelayakan Sukan Olimpik sudah bermula, jadi barisan legenda ini boleh membantu kami.
“Kadang-kadang pemain kita berdepan masalah keyakinan diri, jadi kehadiran legenda ini mungkin akan membuatkan mereka lebih selesa untuk berbicara kerana mereka sebenarnya takut untuk meluahkan apa yang terbuku di hati kepada saya sebagai Presiden atau jurulatih mereka,” ujarnya.
Sementara itu, Mohamad Norza juga tidak menolak kemungkinan untuk melantik bekas-bekas pemain itu sebagai pengurus skuad negara bagi menghadapi kejohanan-kejohanan penting pada masa akan datang termasuk saingan Piala Sudirman 2023 di Suzhou, China Mei nanti.
Bagaimanapun, ia tertakluk kepada kepada jadual serta komitmen mereka memandangkan kehadiran jaguh-jaguh tersebut di ABM adalah secara pro-bono selain tidak terlibat dengan sesi pemilihan pemain. – KOSMO! ONLINE


Cabaran Duo Highway Challenge kembali
Oleh KOSMO!

28 Februari 2023, 11:13 pm
PETALING JAYA: Acara larian IJM Allianz Duo Highway Challenge 2023 kembali menemui peserta tahun ini melibatkan dua lebuh raya utama di negara ini.
Ketua Pegawai Eksekutif Divisyen Tol IJM, Wan Salwani Wan Yusoff berkata, acara itu melibatkan dua larian iaitu Cabaran Lebuhraya Besraya yang berlangsung pada 21 Mei serta Cabaran Lebuhraya NPE pada 9 Julai ini.
Katanya, dianggarkan 15,000 peserta dijangka menyertai kedua-dua acara larian itu yang membabitkan 15 peratus peserta luar negara dan 85 peratus peserta tempatan.
“Sejak dianjurkan pada 2017, acara ini mendapat sambutan menggalakkan dengan jumlah peserta meningkat sehingga 2019. Setelah tiga tahun tidak dapat dianjurkan ekoran pandemik Covid-19, kini cabarannya kembali.
“Kami sangat teruja memberi peluang kepada para peserta untuk kembali beraksi di atas lebuh raya dan berharap ia menjadi acara larian yang dinanti-nantikan setiap tahun oleh peserta,” katanya.
Sementara itu, Ketua Pegawai Eksekutif Allianz Malaysia, Sean Wang berharap acara itu mampu menarik minat penggemar acara larian dalam memupuk semangat berdaya saing.

“Pada masa yang sama memberi inspirasi kepada rakyat Malaysia untuk kembali aktif dan mengambil bahagian serta menyahut cabaran yang unik ini demi kesihatan dan kesejahteraan mereka.
“Untuk Cabaran Lebuhraya Besraya, dua kategori ditawarkan iaitu terbuka enam kilometer (km) serta cabaran larian 13km yang membabitkan peserta mengikut kategori umur tertentu dengan tema ‘Conquer The Highway’.
“Cabaran Lebuhraya NPE pula menawarkan tiga kategori iaitu Fun Run 5km, 10km serta Cabaran Larian 21km dengan tema “’King of the Highway’,” katanya.
Pendaftaran kini dibuka dan boleh dilakukan di laman web http://www.ijmhighwayrun.com serta Facebook IJM Allianz Duo Highway Challenge.
Pendaftaran ditutup pada 16 April ini untuk Cabaran Lebuhraya Besraya dan 28 Mei ini untuk Cabaran Lebuhraya NPE. Terdapat harga early bird diberi kepada peserta yang mendaftar dalam masa dua minggu ini. – KOSMO! ONLINE


Pembaca berita transgender Pakistan nyaris mati dibunuh
Oleh Kosmo

28 Februari 2023, 10:00 pm
LAHORE – Pembaca berita transgender pertama Pakistan nyaris maut selepas beberapa lelaki bersenjata melepaskan tembakan ke arahnya pada Jumaat lalu di Lahore, lapor laman berita Them semalam.
Kumpulan lelaki bersenjata itu melepaskan tembakan ke arah Marvia Malik ketika dia kembali ke kediamannya di kawasan Lahore Cantonment dari sebuah farmasi.
Marvia memberitahu polis bahawa dia telah menerima panggilan telefon termasuk menerima mesej ancaman berhubung aktiviti transgender.
Dia berkata, ia adalah faktor utama di sebalik percubaan membunuhnya.
Walaupun sebelum ini pernah meninggalkan Lahore kerana takut dibunuh, Marvia kembali ke bandar tersebut untuk menjalani pembedahan.
Dia telah menjadi hos televisyen untuk Kohenoor News sejak 2018 dan menjadi penyampai berita transgender pertama negara itu pada usia 21 tahun.

Marvia memberitahu USA Today bahawa keluarganya enggan menerimanya menyebabkan dia bekerja di salon fesyen untuk membiayai pendidikannya dan kemudian sebagai model sebelum menjadi penyampai berita di Kohenoor TV. – Agensi


Liga Super: PDRM FC, Perak FC sama kuat
Oleh MOHD. FITRIE MUHAMAD

28 Februari 2023, 11:07 pm
PETALING JAYA – Hasrat PDRM FC dan Perak FC untuk mencari kemenangan moral pada saingan Liga Super tidak kesampaian apabila kedua-dua pasukan terikat tanpa jaringan di Stadium Majlis Bandaraya Petaling Jaya, sebentar tadi.
Ketika The Cops mempertaruhkan empat import dalam kesebelasan utama, Perak FC pula hanya menyenaraikan seorang pemain asing, Seo Seonung di posisi serangan.
Walaupun dibarisi majoriti pemain bawah 23 tahun, The Bos Gaurus jelas memulakan perlawanan dengan lebih baik, menyaksikan Seonung terlebih dulu menguji benteng tuan rumah namun rembatan derasnya pada minit ke-9 berjaya dihalang oleh penjaga gol PDRM FC, Ramadhan Ab Hamid.
Selepas itu, The Bos Gaurus memperoleh sekurang-kurangnya dua lagi peluang terbaik namun kesempatan pada minit ke-22 dan 33 itu gagal disudahkan dengan lebih sempurna oleh Hadi Fayyadh Abd Razak dan Fahmi Daniel Zaim.
Minit ke-42, tonggak import The Cops, Bruno Suzuki berjaya melakukan lencongan menarik yang menewaskan penjaga gol lawan, Tian Keat See sebaliknya bola tolakannya sekadar singgah di palang gol sekaligus memaksa 45 minit pertama berakhir tanpa jaringan.
Tiga belas minit selepas aksi bersambung, kesilapan Keat See yang teragak-agak hampir mengundang padah namun Perak FC bernasib baik apabila percubaan Suzuki tidak menepati sasaran.

Aspek penyudah jelas menjadi pemisah buat kedua-dua pasukan mencari gol pembukaan dan kedudukan 0-0 kekal sehingga tamat perlawanan.
Pada aksi pertama sebelum ini, kedua-dua pasukan tewas besar, Perak kalah 4-1 kepada Kedah Darul Aman FC (KDA FC) manakala PDRM FC dibelasah Sabah 4-0. – KOSMO! ONLINE


Pemandu Perodua Myvi maut rempuh lori muatan anak kelapa sawit
Oleh NIK NUR IZZATUL HAZWANI NIK ADNAN

28 Februari 2023, 8:21 pm
KEMAMAN – Seorang lelaki maut selepas kereta Perodua Myvi dinaikinya merempuh sebuah lori treler di Kilometer 13, Jalan Jerangau-Jabor, berhampiran Ladang TDM Pelantoh di sini, hari ini.
Dalam kemalangan pada pukul 2.15 petang itu, mangsa, Mohd. Shahrul Nizan Kamarudin, 30, yang berasal dari Bandar Seri Bandi di sini maut akibat kecederaan parah pada bahagian badan.
Ketua Polis Daerah Kemaman, Superintendan Hanyan Ramlan berkata, sewaktu kejadian, mangsa dikatakan dalam perjalanan ke Jerangau, Dungun dari Jabor di sini.
“Sebaik tiba di lokasi kejadian, kereta Perodua Myvi dipandu mangsa dikatakan tiba-tiba hilang kawalan sebelum terbabas ke laluan bertentangan dan merempuh sebuah lori treler membawa muatan anak kelapa sawit,” katanya di sini hari ini.
Beliau berkata, mayat mangsa yang tersepit di tempat duduk pemandu telah dikeluarkan dan dibawa ke Unit Forensik Hospital Kemaman di sini, untuk tindakan lanjut,” katanya. – KOSMO! ONLINE


Petani lesap RM73,000 diperdaya Macau Scam
Oleh SYED AZLAN SAYED HIZAR

28 Februari 2023, 7:44 pm
ARAU – Seorang petani berputih mata selepas wang simpanannya sebanyak RM73,000 lesap akibat diperdaya sindiket Macau Sacam pada Jumaat lalu.
Ketua Polis Daerah Arau, Superintendan Ahmad Mohsin Md. Rodi berkata, warga emas berusia 64 tahun itu pada mulanya menerima panggilan telefon daripada suspek mengaku sebagai Inspektor Saha dari Ibu Pejabat Polis Kontinjen (IPK) Pulau Pinang.
Katanya, suspek memaklumkan kononnya warga emas itu terlibat jenayah pengubahan wang haram dan mempunyai waran tangkap ke atas mangsa dan memintanya memindahkan wang berjumlah RM73,000 ke dalam dua akaun untuk tujuan audit.
“Pemindahan wang itu juga dikatakan bagi mengelakkan akaun mangsa dibekukan pihak IPK Pulau Pinang. Mangsa membuat sebanyak lapan transaksi ke dalam akaun tersebut,” katanya dalam satu kenyataan di sini, hari ini.
Menurutnya, mangsa seterusnya memaklumkan perkara itu kepada anaknya yang kemudiannya memberitahu ia kerja jahat sindiket penipuan melalui telefon dan membuat laporan polis pada keesokan hari. – KOSMO! ONLINE


Malaysia idam anjur Kejohanan Cyclocross Dunia
Oleh MUHAMMAD HELMEE RAMLI

28 Februari 2023, 9:13 pm
PUTRAJAYA – Penganjur Kejohanan Cyclocross Malaysia 2023, Persatuan Rakan Promosi Pelancongan Malaysia (PRPPM) memiliki impian tersendiri untuk membawa masuk Kejohanan Dunia ke negara ini dalam tempoh lima tahun akan datang.
Ketua Pegawai Operasi PRPPM, Mohd. Amrin Zairy Adham berkata, buat masa ini pihaknya memberi penekanan terhadap penganjuran di Malaysia sebagai langkah mempromosikan acara tersebut di negara ini.
“Kita akan proses permohonan ke UCI (Kesatuan Berbasikal Antarabangsa) dan ia ada kerangka masa, jadi kena lihat semuanya. Jangkaan itu dalam masa tiga hingga lima tahun, bergantung kepada kelayakan untuk kita menganjurkannya.
“Ada spesifikasi untuk menganjur dan sama seperti LTdL (Le Tour de Langkawi) ketika kita bawa masuk dulu dan ia (LTdL) sudah berkembang. jadi begitulah untuk bawa masuk Kejohanan Dunia Cyclocross,” katanya pada sidang akhbar khas di Putrajaya hari ini.
Untuk rekod, Kejohanan Cyclocross Malaysia 2023 adalah yang pertama kali dianjurkan di Malaysia serta Asia Tenggara dengan kerjasama Persekutuan Kebangsaan Berbasikal Malaysia (PKBM).
AMRIN Zairy pada sidang akhbar pra-pelancaran Kejohanan Cyclocross Malaysia 2023 di Menara KBS di sini hari ini. – FAISOL MUSTAFA
Menariknya, siri 1 kejohanan itu pada 11 dan 12 Mac ini di Kinta Riverfront, Taman DR Seenivasagam Ipoh, Perak akan dianjurkan seiring dengan Hari Landskap Negara yang bakal dirasmikan oleh Perdana Menteri, Datuk Seri Anwar Ibrahim.

Perlumbaan cyclocross membabitkan gabungan tiga disiplin utama berbasikal dalam satu masa iaitu basikal bukit, laluan jalan berturap dan merentas halangan sangat popular di Eropah serta Amerika Syarikat (AS).
“Penyertaan (siri pertama) terhad kepada peserta tempatan dan dijangkakan 1,000 peserta untuk peringkat awal. Alhamdulillah daripada segi penyertaan setakat ini, kita sudah menjangkau sasaran berkenaan.
“Kita nak mempromosi cyclocross disebabkan ia unik kerana melibatkan gabungan tiga elemen. Ia sesuatu yang jarang dapat kita lihat,” tambahnya.
Selepas penganjuran di Ipoh, kejohanan akan beralih ke Selangor sebelum kemuncak saingan di Bagan Datuk yang bakal disertai peserta dari luar negara bagi memeriahkan saingan.
Selain PRPPM dan PKBM, perlumbaan julung kali itu turut dihangatkan bersama kehadiran Keretapi Tanah Melayu Berhad (KTMB) sebagai penaja dengan tagline rakan pengangkutan rel rasmi kejohanan. – KOSMO! ONLINE


Kerajaan akan bincang semula gaji, upah penjawat awam
Oleh IVAN AMIRUL

28 Februari 2023, 8:13 pm
KOTA KINABALU – Perdana Menteri, Datuk Seri Anwar Ibrahim memaklumkan kadar gaji serta upah penjawat awam bakal dibincang semula selepas ‘kantung’ kewangan negara bertambah baik.
Anwar berkata, situasi juga akan dilihat melalui defisit kewangan negara dapat dikurangkan atau sebaliknya.
“Secara peribadi, saya tidak berpuas hati dengan melihat kadar gaji dan upah penjawat awam berbanding tugas serta komitmen diberikan.
“Bagaimanapun, perkara ini perlu dinilai berdasarkan kemampuan kewangan negara ketika ini dan sekiranya kantung bertambah baik dan defisit dikurangkan, kita boleh menaikan gaji serta upah.
“Antaranya di negeri, kemudian hasil bertambah, proses itu (kantung negara bertambah baik) boleh dipercepat, cuma untuk hari ini, saya fikir sukarlah. Itu nanti kita bincang dahulu,” katanya ketika sidang media selepas menghadiri Majlis Amanat Perdana Menteri Kepada Penjawat Awam Negeri dan Persekutuan Negeri Sabah di Pusat Konvensyen Antarabangsa Sabah (SICC), di sini, hari ini.
Turut hadir, Ketua Menteri Sabah, Datuk Seri Hajiji Noor; Menteri Dalam Negeri, Datuk Seri Saifuddin Nasution Ismail dan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali.

Sementara itu, Hajiji menggesa anggota perkhidmatan awam negeri serta Persekutuan untuk terus memberikan sokongan kepada kerajaan negeri bawah pimpinannya dalam usaha memajukan Sabah.
Beliau berkata, sekarang adalah masa untuk bekerja keras membangunkan semula ekonomi negeri dan memajukan rakyat. – KOSMO! ONLINE


Pemandu lori mati dipukul kejam kerana cemburu
Oleh AZMI NORDIN

28 Februari 2023, 9:16 pm
SERDANG – Seorang lelaki tempatan maut selepas dipukul dengan kejam oleh lima individu hanya kerana dendam dan cemburu di sebuah kondominium Bukit Serdang, Seri Kembangan, di sini, semalam.
Ketua Polis Daerah Serdang, Asisten Komisioner A.A Anbalagan berkata, pihaknya menerima laporan daripada adik perempuan mangsa berusia 26 tahun pada pukul 5.29 petang, semalam.
Katanya, pada pukul 7.15 pagi, adik mangsa menerima panggilan daripada rakannya bahawa suspek utama bersama empat rakannya yang lain telah membawa abangnya (si mati) keluar dari rumah tersebut.
“Difahamkan teman wanita mangsa mengatakan mangsa telah dipukul oleh kesemua suspek ketika berada di dalam kondominium disewa mangsa.
“Suspek kemudian telah membawa mangsa keluar dari rumah sewa tersebut dan pergi ke lokasi yang tidak diketahui,” katanya dalam kenyataan, hari ini.
Menurut Anbalagan, suspek utama telah menghubungi rakan adik mangsa dan memberitahu mangsa berada di wad kecemasan Hospital Cyberjaya pada pukul 11.30 pagi.

Sejurus mendapat berita tersebut, adik mangsa bergegas ke Hospital Cyberjaya dan di maklumkan oleh pihak Hospital Cyberjaya bahawa abangnya yang berusia 31 tahun telah mati akibat kecederaan yang teruk.
“Sehubungan itu, kes disiasat di bawah Seksyen 302 Kanun Keseksaan.
“Laporan perubatan mendapati mangsa bengkak dan lebam di kedua-dua belah mata, luka di hidung dan pendarahan di kedua-dua belah telinga. Punca kecederaan adalah disebabkan Blunt Force Trauma.
“Motif pembunuhan dipercayai kerana perasaan dendam dan cemburu suspek utama terhadap mangsa,” katanya.
Jelas Annalangan, siasatan masih diteruskan dengan mengesan lima suspek yang sudah dikenal pasti dan masih bebas.
Katanya, pihak polis mengalu-alukan sebarang maklumat berkenaan kes ini boleh disalurkan ke Bahagian Siasatan Jenayah Ibu Pejabat Polis (IPD) Serdang. – KOSMO! ONLINE.


Parkir kereta tepi jalan kena caj RM10 di Zoo Negara
Oleh KOSMO!

28 Februari 2023, 8:57 pm
PETALING JAYA – Tindakan mengenakan caj parkir kenderaan dibahu jalan dengan harga ‘tidak masuk’ akal di Zoo Negara dikecam ramai.
Menerusi video yang tular di aplikasi TikTok itu memperlihatkan dua orang warga asing mengenakan bayaran sehingga RM10 tersebut terhadap pemandu yang meletakkan kenderaan di sekitar bahu jalan kawasan berkenaan.
Video yang dimuat naik oleh pengguna TikTok Anak Radzon itu meminta agar pihak bertanggungjawab untuk mengambil tindakan sewajarnya terhadap pihak Zoo Negara yang dikatakan mengenakan caj tersebut.
“Parkir tepi jalan, area Zoo Negara arahan daripada pihak Zoo Negara mohon Majlis (Majlis Perbandaran Ampang Jaya) siasat,” katanya.
Rata-rata pengguna media sosial juga meminta agar pihak berkuasa tempatan melakukan siasatan terhadap isu berkenaan.
“Kena siasat, kadang-kadang warga tempatan yang suruh mereka. Pihak berwajib sila ambil perhatian,” kata Zalilah.

“Mana kotak parkir kalau nak caj pun?,” Yeron Yaziz.
“Saya dah kena nak tak nak kena bayar, kalau tak dia suruh keluar dari situ fikir nak bawa anak masuk zoo je, tapi terkejut parkir RM10, nak masuk zoo pun jauh,” ujar Tiey. – KOSMO! ONLINE


IKMa perkasa 1,000 koperasi tingkat perolehan RM60 bilion
Oleh MUHAMMAD SHAHIZAM TAZALI

28 Februari 2023, 8:04 pm
MELAKA – Institut Koperasi Malaysia (IKMa) menyasarkan untuk memperkasakan pendapatan 1,000 koperasi mikro bagi meningkatkan perolehan oleh kerajaan sebanyak RM60 bilion menjelang Dasar Keusahawanan Nasional 2030 (DKN2030).
Ketua Pengarahnya, Datuk Mohd. Ali Mansor berkata, setakat ini hanya dua peratus atau 479 daripada 15,315 koperasi yang ada di dalam negara menyumbang kepada perolehan kerajaan sebanyak RM40 bilion.
“Koperasi mikro dan kecil dengan pendapatan tahunan kurang daripada RM250,000 tidak dikenakan cukai, jadi 95 peratus daripada perolehan tahunan sebanyak RM40 bilion itu datangnya daripada kumpulan dua peratus ini.
“Justeru, kami bersama Suruhanjaya Koperasi Malaysia (SKM) dan Angkatan Koperasi Kebangsaan Malaysia Berhad (Angkasa) akan memperkasakan lebih 1,000 koperasi, Insya-Allah kita boleh capai RM60 bilion bagi DKN2030,” katanya pada sidang akhbar selepas Program Turun Padang Ke Arah Memasyarakatkan Koperasi 2023 di sebuah hotel di sini, hari ini.
Mengulas lanjut beliau berkata, walaupun jumlah koperasi melonjak kepada 20,000, namun ia hanya melibatkan koperasi berskala kecil dan mikro yang menjalankan perniagaan.
Jelasnya, situasi itu secara langsung menyebabkan ketidakseimbangan perolehan cukai apabila koperasi mikro dilihat lebih banyak membuat permohonan bantuan daripada kerajaan dan agensi-agensi terlibat. – KOSMO! ONLINE


Mahkamah: Sogokan RM150, pengundi mohon batal kemenangan Radzi Jidin
Oleh NUZULSHAM SHAMSUDDIN

28 Februari 2023, 7:53 pm
KUALA LUMPUR – Seorang pengundi di Parlimen Putrajaya memfailkan petisyen bagi membatalkan kemenangan Datuk Dr. Mohd. Radzi Md. Jidin yang memenangi kerusi parlimen itu pada Pilihan Raya Umum ke-15 (PRU-15) lalu.
Pengundi itu Naib Ketua UMNO Bahagian Putrajaya, Datuk Ahmad Faisal Abdul Karim, memfailkan petisyen tersebut kerana mendakwa Mohd. Radzi memberi rasuah RM150 sebagai balasan kepada pengundi berdaftar yang mengundi bekas Menteri Pendidikan itu sebagai Ahli Parlimen Putrajaya.
Menerusi petisyen pilihan raya yang difailkan pada 26 Januari lalu dengan menamakan Mohd. Radzi, 46, selaku responden, Ahmad Faisal, 50, turut mendakwa sogokan itu diserahkan kepada seorang lelaki yang juga pengundi di Parlimen sama.
Dalam prosiding hari ini peguam Ahmad Faisal, Datuk Mohd. Hafarizam Harun ketika berhujah berkata lelaki itu menerima wang sogokan tersebut daripada seorang pekerja Perikatan Nasional (PN).
“Terdapat juga beberapa pengundi lain yang disogok dengan wang demi mendapatkan undi untuk responden.
Pempetisyen (Ahmad Faisal) menyatakan bahawa segala keterangan lanjut berkenaan dakwaan perbuatan rasuah akan dikemukakan semasa perbicaraan kelak.
“Perbuatan sogokan yang dilakukan oleh ejen responden mendorong pengundi memilih responden semasa PRU-15 dan bukan mengundi calon lain,” kata peguam itu.

Menurut peguam itu lagi, perbuatan rasuah dilakukan responden menyebabkan kemenangan kepada responden yang mengalahkan calon, (Datuk Seri) Tengku Adnan Tengku Mansor atau Ku Nan (daripada Barisan Nasional) yang juga penyandang kerusi Parlimen berkenaan sejak 2004.
Sementara itu, peguam Datuk Seri Takiyuddin Hassan yang mewakili Mohd. Radzi, pula berkata pempetisyen gagal sama sekali membuktikan butiran fakta berkaitan isu sogokan RM150 itu.
“Tiada diplidkan dari siapa wang diterima, tempat wang diterima dan alamat di mana diterima. Tidak diplidkan nama dan butiran pemberi yang didakwa sebagai pekerja PN,” katanya.
Tambahnya lagi pempatisyen juga gagal memplidkan butiran untuk menunjukkan apa-apa pembayaran oleh wakil ejen dibuat atas arahan atau dalam pengetahuan responden.
Hari ini adalah pendengaran bantahan awal oleh Mohd. Radzi berhubung petisyen pilihan raya itu di hadapan Hakim Mahkamah Tinggi, Datuk Faizah Jamaludin.
Mahkamah kemudian menetapkan 10 Mac ini bagi keputusan bantahan awal berhubung petisyen itu.
Untuk rekod dalam PRU-15 tahun lalu Mohd. Radzi dari PN berjaya memperoleh 16,002 undi sekali gus memperolehi majoriti 2,310 undi mengalahkan Ku Nan yang mendapat 13,692 undi. – KOSMO! ONLINE


Steven Seagal terima anugerah persahabatan daripada Vladimir Putin
Oleh KOSMO!

28 Februari 2023, 8:00 pm
MOSCOW – Presiden Russia, Vladimir Putin menandatangani dekri untuk memberikan penghormatan kepada pelakon Amerika Syarikat (AS), Steven Seagal dengan menyerahkan anugerah ‘Order of Friendship’, lapor stesen penyiaran CNN semalam.
Dekri itu memetik apa yang disebut sebagai sumbangan besar aktor tersebut kepada pembangunan kerjasama kebudayaan dan kemanusiaan antarabangsa antara Russia dengan AS.
Sebelum ini Seagal telah menjadi pelawat tetap ke Russia dan menjadi warganegara negara itu pada 2016 apabila dia menerima pasport negara berkenaan daripada Putin secara peribadi.
Aktor yang kini berusia 70 tahun dan dilahirkan di Michigan, AS juga pernah berkhidmat sebagai wakil khas Kementerian Luar Russia ke AS dan Jepun.
Bekas pelakon aksi itu menyokong pendudukan Russia di Semenanjung Crimea dan memberikan sokongan terhadap pencerobohannya ke atas Ukraine. – Agensi


15 balai bomba baharu siap dibina sebelum akhir tahun
Oleh HARRITH HISHAM

28 Februari 2023, 9:07 pm
KUALA LUMPUR – Kementerian Pembangunan Kerajaan Tempatan (KPKT) komited untuk menyiapkan sebanyak 15 buah Balai Bomba dan Penyelamat (BBP) di seluruh negara menjelang akhir tahun ini.
Menterinya, Nga Kor Ming berkata, daripada jumlah itu, sebanyak tujuh BBP telah siap dibina bagi Jabatan Bomba dan Penyelamat Malaysia (JBPM) di seluruh negara bagi suku tahun pertama 2023.
“Kita berjaya mencapai sasaran KPI 100 hari sebelum Mac yang mana sebanyak tujuh buah balai bomba baru telah siap dibina iaitu BBP Kemahang, BBP Kuala Krai, BBP Dengkil, BBP Rembau, BBP Lutong, BBP Trong dan BBP Tambun.
“Saya menjangkakan menjelang akhir tahun ini ada lagi lapan buah balai bomba akan siap dibina menjadikan jumlah BBP yang siap pada tahun ini adalah sebanyak 15 buah balai bomba baru,” katanya pada sidang akhbar Majlis Perasmian BBP Sri Petaling, di sini hari ini.
Justeru, beliau berkata, pencapaian itu merupakan satu peningkatan prestasi yang ketara dan menunjukkan komitmen Kerajaan Perpaduan dalam memastikan pasukan bomba Malaysia bukan sahaja bersiap siaga malah mempunyai peralatan, kecekapan bertaraf dunia.
“Di bawah pimpinan Ketua Pengarah JBPM baharu, Datuk Abdul Wahab Mat Yassin, saya yakin wira-wira merah bukan sahaja dekat di hati rakyat tetapi akan disanjung dan dihormati.

“Saya juga ingin merakamkan setinggi-tinggi penghargaan kepada JBPM serta pasukan profesional KPKT,” ujarnya. – KOSMO! ONLINE


5,160 kanak-kanak Orang Asli dapat makanan tambahan
Oleh AIMUNI TUAN LAH

28 Februari 2023, 5:59 pm
GUA MUSANG – Sebanyak RM3.2 juta di bawah program makanan tambahan diperuntukan kepada 5,160 kanak-kanak di 295 buah Taman Bimbingan Kanak-kanak (Tabika) Jabatan Kemajuan Masyarakat (Kemas) di perkampungan Orang Asli di seluruh negara.
Ketua Pengarah Kemas, Ahmad Kamal Idris Mohd. Nawawi berkata, jumlah tersebut digunakan untuk penyediaan bekalan makanan yang lebih bermutu dan berkhasiat kepada kanak-kanak Orang Asli berusia antara lima dan enam tahun.
Katanya, selain itu, sebanyak 298 orang guru bersama seorang Pembantu Pemaju Masyarakat Sukarela (PPMS) akan membantu menyediakan makanan kepada anak-anak.
“Kemas bekerjasama dengan Jabatan Kemajuan Orang Asli (Jakoa) supaya kanak-kanak Orang Asli tidak ketinggalan mendapat makanan sihat.
“Kita juga berterima kasih kepada pihak Jakoa yang menyediakan premis bagi memastikan kanak-kanak tidak tercicir di dalam arus pendidikan negara kita,” katanya pada program Hari Aspresiasi dan Amanat Ketua Pengarah Bersama Kakitangan Kemas Daerah Gua Musang di Taman Etnobotani di sini, hari ini.
Ahmad Kamal Idris berkata, secara keseluruhannya sebanyak RM140 juta telah diperuntukan kepada 208,000 kanak-kanak tabika dan 9,500 kanak-kanak taska di seluruh negara. – KOSMO! ONLINE


Bekas suami, mentua, ipar Abby Choi hadir di mahkamah
Oleh Kosmo

28 Februari 2023, 7:00 pm
HONG KONG – Bekas suami dan mentua seorang model yang juga pempengaruh terkenal di Hong Kong hadir di mahkamah kelmarin atas dakwaan melakukan pembunuhan kejam terhadap mangsa, lapor portal berita MailOnline.
Model berkenaan, Abby Choi dibunuh dan dikerat dengan kakinya ditemui di dalam peti sejuk manakala tengkorak serta beberapa tulang rusuknya ditemui di dalam periuk masakan pada Ahad lalu di sebuah rumah tiga tingkat.
Bekas suami Choi, Alex Kwong dan bapanya, Kwong Kau serta saudara lelakinya, Anthony Kwong didakwa membunuh model itu.
Sementara itu, ibu Alex Kwong, Jenny Li menghadapi satu pertuduhan memutarbelitkan keadilan.
Beberapa gambar dikongsikan petang kelmarin menunjukkan salah seorang suspek lelaki dibawa ke mahkamah oleh polis dengan meletakkan beg hitam di atas kepalanya.
Keempat-empat mereka ditahan tanpa jaminan.

Choi, 28, ialah seorang model dan pempengaruh yang berkongsi kehidupan glamornya serta mempunyai lebih 100,000 pengikut di Instagram. – Agensi